text:
Ou hole ngoo ‘mukweni ngaashi ove u lihole mwene’?
“Hola omukweni ngaashi ove u lihole mwene.” — MATEUS 22:39.
OMAIMBILO: 73, 36
1, 2. Omishangwa otadi ulike ngahelipi kutya ohole oya fimana?
OHOLE oyo oukwatya waJehova Kalunga wa tongomana. (1 Johannes 4:16) Omushitwa wotete Jesus Kristus okwa kala naXe meulu oule womido omabiliyona nokwe lihonga nghee Jehova Kalunga e li omunahole. (Ovakolossi 1:15) Jesus okwa ulika ohole ya fa yaXe mokukalamwenyo kwaye akushe, kutya nee omeulu ile osheshi a li kombada yedu. Onghee hano, ohatu dulu okukala noushili kutya Jehova naJesus otava ka pangela alushe monghedi yopahole.
2 Eshi umwe a li a pula Jesus kutya oshipango shilipi shinene shi dule ikwao, Jesus okwa ti: “Hola Omwene Kalunga koye nomutima woye aushe nomwenyo woye aushe neendunge doye adishe. Oshipango shinene noshotete osho tuu eshi. Noshitivali shi fike pusho, osheshi, Hola omukweni ngaashi ove u lihole mwene.” — Mateus 22:37-39.
3. ‘Omukwetu’ olyelye?
3 Osha fimana okuulikila ohole keshe umwe. Jesus okwa ti kutya otu na okukala tu hole Jehova nosho oyo ovanhu vakwetu. Ndele mbela olyelye ‘omukwetu’? Ngeenge otwa hombola ile twa hombolwa, omukwetu elela okaume ketu kopahombo. Ovamwatate novamwameme meongalo navo ovakwetu nosho yo ovanhu ovo hatu shakeneke moukalele. Moshitukulwa eshi, ohatu ke lihonga nghee hatu dulu okuulikila ovanhu vakwetu ohole.
KALA U HOLE KAUME KOYE KOPAHOMBO
4. Ongahelipi ohombo tai dulu okupondola nonande ovanhu inava wanenena?
4 Jehova okwa shita Adam naEva ndele te va hombolifa. Ovo ovo ovalihomboli votete. Kalunga okwa li a hala va kale tava hafele ohombo nokuyadifa edu noludalo lavo. (Genesis 1:27, 28) Ashike eshi va ka nyona kuJehova, ohombo yavo oya ka nyonauka ndele oulunde nefyo tai tandavele fiyo okufye atushe. (Ovaroma 5:12) Ndele nande ongaho, ohombo kunene otai dulu okupondola. Jehova, oo e li omutoti wohombo, okwa pa ovashamane novakulukadi omayele opaMbibeli a denga mbada. — Lesha 2 Timoteus 3:16, 17.
Jehova okwa teelela ovashamane va kale omitwe dinahole
5. Ongahelipi ohole ya fimana mohombo?
5 Ombibeli oya ulika kutya oukaume nohole ya xwama oya pumbiwa opo ovanhu va hafele ekwatafano liwa. Naasho osho naanaa sha pumbiwa mohombo. Omuyapostoli Paulus okwa popya shi na sha nohole yashili eshi a ti: “Ohole i noutalanheni, ohole i nolukeno; ohole ihai fi efupa, ihai litange, ihai fulalala, ihai holoka nai, ihai kongo shayo vene, ihai kenyanana, ihai dimbulukwa owii ye u ningilwa, ihai nyakukilwa osho inashi yuka, ndele ohai nyakukilwa pamwe noshili; ohai tuvike aishe nohai itavele aishe, ohai teelele aishe, hai lididimikile aishe. Ohole ihai xulu po nande.” (1 Ovakorinto 13:4-8) Ngeenge otwa dilonga keendjovo daPaulus noku di tula moilonga, ohatu dulu okukala twa hafa mohombo yetu.
6, 7. (a) Ombibeli oya ti shike shi na sha nokukala oukwamutwe? (b) Omushamane Omukriste oku na okuungaunga ngahelipi nomukulukadi waye?
6 Jehova okwa tula po kutya olyelye e na okukala omutwe woukwaneumbo. Paulus okwa ti: “Onda hala nye mu shiive nokutya, Kristus Oye omutwe wakeshe omulumenhu, nomutwe womukainhu omulumenhu, nomutwe waKristus oKalunga.” (1 Ovakorinto 11:3) Ashike Jehova okwa teelela ovashamane va kale ve li omitwe domaukwaneumbo dinahole, nokave na nande okukala ovakwanyanya novehe na onghenda. Jehova mwene oku li omutwe unalukeno noke na oikala yokuliholamwene. Osho osha ningifa Jesus a kale a fimaneka eenghonopangelo daKalunga. Okwa ti: “Ame ondi hole Tate.” (Johannes 14:31) Ngeno Jehova okwa li ha ningi Jesus onyanya, ngeno Jesus hasho e mu uditile ngaho.
7 Nonande omushamane oye omutwe womukulukadi waye, Ombibeli oye mu lombwela e mu fimaneke. (1 Petrus 3:7) Ongahelipi mbela omushamane ta dulu okuninga ngaho? Ota dulu okukala ha diladila keemhumbwe domukulukadi waye nokukala a lenga osho e hole. Ombibeli oya ti: “Ovalumenhu, holeni ovakainhu veni ngaashi Kristus e hole eongalo, nokwe liyandja molwalo.” (Ovaefeso 5:25) Jesus okwa li a yandjela nokuli ovahongwa vaye omwenyo waye. Ngeenge omushamane oku li omutwe unahole ngaashi Jesus, otashi ka kala shipu komukulukadi okukala e mu hole, e mu fimaneka nokwa lenga omatokolo aye. — Lesha Titus 2:3-5.
KALA U HOLE OVAMWAXO
8. Otu na okukala tu uditile ngahelipi ovamwatate novamwameme?
8 Kunena, ope na ovanhu omamiliyona mounyuni aushe ovo tava longele Jehova. Ovanhu va tya ngaho ovamwameme novamwatate. Ndele mbela otu na okukala tu va uditile ngahelipi? Ombibeli oya ti: “Tu ningileni aveshe ouwa, ndelenee unene tuu ovo oovakwetu vomeitavelo.” (Ovagalati 6:10; lesha Ovaroma 12:10.) Omuyapostoli Petrus okwa ti kutya ‘okudulika koshili’ naku tu kwafele tu ‘hole ovamwatate.’ Okwa lombwela yo Ovakriste vakwao ta ti: “Komesho yaaishe ohole yeni yokuholafana nai kale ya xwama.” — 1 Petrus 1:22; 4:8.
9, 10. Omolwashike oshiwana shaKalunga sha hangana?
9 Ehangano letu lomounyuni aushe ole likalekelwa. Omolwashike mbela? Omolwaashi otu hole ovamwatate novamwameme nohole yashili noyomoule. Osho sha fimanenena oshosho kutya, molwaashi otu hole Jehova nohatu dulika koipango yaye, ohe tu yambidida neenghono daye dinenenene meshito alishe, omhepo yaye iyapuki. Omhepo iyapuki yaKalunga ohai tu kwafele tu kale tu li oumwainafana wa hangana shili. — Lesha 1 Johannes 4:20, 21.
10 Paulus okwa divilika kutya Ovakriste ove na okukala ve holafane eshi a ti: “Djaleni efilonghenda lomomutima, ombili, elininipiko, engungumano noutalanheni, lididimikilafaneni, diminafaneni po omanyono, ngenge mwa ningafana nomukweni, ngaashi Kristus e mu dimina po, osho nanye yo mu ninge; ndele kombada yaaishe djaleni ohole, oyo oshimangifo sha wana shoku mu manga kumwe.” (Ovakolossi 3:12-14) Inatu pandula tuu eshi ohole oyo i li “oshimangifo sha wana shoku [tu] manga kumwe” i li mokati ketu kashi na nee mbudi kutya otwa dja peni!
Ohole noukumwe ohai didilikifa mo Eendombwedi daJehova di li ovashikuli vaKristus vashili, ovanhu ovo Kalunga ta longifa va udife onghundana iwa yOuhamba mounyuni aushe
11. Oshike hashi didilikifa mo ehangano laJehova?
11 Ohole yashili noukumwe oo u li mokati kovalongeli vaJehova ohai va didilikifa mo kutya ove li melongelokalunga lashili. Jesus okwa ti: “Opo tuu opo aveshe tave mu koneke kutya, nye ovalongwa vange, ngenge mu holafane.” (Johannes 13:34, 35) Omuyapostoli Johannes okwa ti: “Opo tuu opo tapa shiivika ovana vaKalunga novana vaSatana. Keshe tuu ou iha longo ouyuki, oye ke fi womuKalunga, naau e he hole omumwaxe. Osheshi ondaka ei mwe i uda pehovelo, oyo ei, fye otu nokuholafana.” (1 Johannes 3:10, 11) Ohole noukumwe ohai didilikifa mo Eendombwedi daJehova di li ovashikuli vaKristus vashili, ovanhu ovo Kalunga ta longifa va udife onghundana iwa yOuhamba mounyuni aushe. — Mateus 24:14.
OKWOONGELWA “KWONGUDU INENE”
12, 13. “Ongudu inene” otai ningi shike kunena, notai ka hafela shike mafiku?
12 Vahapu vomoshiwana shaJehova kunena ove li oshitukulwa ‘shongudu inene’ oyo ya dja koitukulwa younyuni ya yoolokafana, notava ulike lela kutya otava yambidida Ouhamba. Ovanhu ovo “ovava va dile momahepeko manene, ndele va kosha oikutu yavo, ndele ve i yelifa mohonde yOdjona” mokuulika eitavelo mekuliloyambo laJesus. Ovo ‘vongudu inene’ ove hole Jehova nOmona, nohava longele Jehova “omutenya noufiku.” — Ehololo 7:9, 14, 15.
13 Mafiku Kalunga ota ka hanauna po ounyuni ou woukolokoshi pefimbo ‘loudjuu unene.’ (Mateus 24:21; lesha Jeremia 25:32, 33.) Ashike ota ka amena nokutwala ovapiya vaye mounyuni waye mupe molwaashi oku va hole. Ngaashi a udaneka oule womido 2 000 da pita, “ota feta po omahodi momesho avo, nefyo itali kala po vali ile oluhodi ile okulila ile ouyahame itau kala po vali, osheshi eshi shotete osha xula po.” Mbela owa teelela ngoo nodjuulufi oku ka kala mOparadisa eshi oukolokoshi, okumona oixuna nosho yo efyo ya xula po? — Ehololo 21:4.
14. Ongudu inene oya kula shi fike peni?
14 Pehovelo lomafiku axuuninwa mo 1914, opa li ashike ovapiya vaKalunga omayovi manini. Kekwafo lomhepo iyapuki, okangudu oko kanini oka kala taka udifa onghundana iwa yOuhamba nonande opa li omaupyakadi, take linyengifwa kohole yokuhola ovanhu vakwao. Osho osha li sha etifa oidjemo ilipi? Okwa kala taku ongelwa ongudu inene oyo i na eteelelo loku ka kala nomwenyo fiyo alushe kombada yedu. Kunena ope na Eendombwedi 8 000 000 lwaapo momaongalo e dulife 115 400 mounyuni aushe, nomivalu odo otadi ende tadi hapupala. Pashihopaenenwa, Eendombwedi dipe di dulife 275 500 oda li da ninginifwa momudo woilonga wo 2014. Osho osha hala kutya ohapa ninginifwa ovanhu 5 300 oshivike keshe.
15. Ongahelipi vahapu hava udu onghundana iwa kunena?
15 Oshikumwifi okumona kutya ovanhu vangapi va uda onghundana iwa yOuhamba. Kunena oishangomwa yetu oi li momalaka e dulife po 700. Oshifo shOshungonangelo osho unene hashi andjakanekwa neenghono mounyuni aushe. Eekopi dasho di dulife 52 000 000 ohadi nyanyangidwa omwedi keshe momalaka 247. Nembo letu Ombibeli otai hongo lela shike? olo hatu longifa mokukonakona Ombibeli navamwe ola tolokwa momalaka e dulife 250. Fiyo opapa, opa nyanyangidwa eekopi di dulife 200 000 000.
16. Omolwashike ehangano laJehova tali twikile okukula?
16 Ehangano laJehova otali twikile okukula molwaashi otu na eitavelo muKalunga notwa tambula ko Ombibeli i li Eendjovo daye da nwefwa mo. (1 Ovatessaloniki 2:13) Ohatu twikile okuhafela omanangekonoupuna aJehova nonande ope na outondwe nomapataneko aSatana. — 2 Ovakorinto 4:4.
KALA ALUSHE U HOLE OVANHU
17, 18. Jehova okwa teelela tu kale tu uditile ngahelipi ovo ihave mu longele?
17 Ngeenge hatu udifile ovanhu, ohave linyenge meenghedi da yoolokafana. Vamwe ohave tu pwilikine, ofimbo vamwe ve tonde etumwalaka letu. Mbela Jehova okwa teelela tu kale tu uditile ngahelipi ovo ihave mu longele? Kashi na nee mbudi kutya ovanhu otave linyenge ngahelipi ketumwalaka letu, ohatu shikula omayele oo e li mOmbibeli. Omayele oo otaa ti: “Eendjovo deni nadi kale alushe donghenda, da fingala omongwa, nye mu kale mu shi shii nhumbi mu nokunyamukula keshe umwe.” (Ovakolossi 4:6) Alushe ngeenge hatu popile eitavelo letu, otwa pumbwa oku shi ninga “nengungumano netilo” molwaashi otu hole ovanhu vakwetu. — 1 Petrus 3:15.
18 Nokuli nongeenge ovanhu va handuka notava anye etumwalaka letu, ohatu va ulikile ohole nokuhopaenena Jesus. Jesus “ina [tukana] eshi a tukwa noina handuka, eshi a hepekwa.” Ponhele yaasho, okwa li e lineekela muJehova. (1 Petrus 2:23) Onghee hano, efimbo keshe ohatu ulike elininipiko nokutula moilonga omayele aa taa ti: “Inamu alulilafana owii netukano, ndelenee nangekafaneni noupuna.” — 1 Petrus 3:8, 9.
Otu na okukala tu hole ovatondi vetu, kashi na nee mbudi kutya otava ungaunga nafye ngahelipi
19. Otu na okuungaunga ngahelipi novatondi vetu?
19 Elininipiko ohali tu kwafele tu dulike kefinamhango la fimanenena olo la yandjwa kuJesus. Okwa yelifa a ti: “Onye omwa uda kwa tiwa: Hola omukweni, tonda omutondi woye. Ndelenee Ame ohandi mu lombwele: Holeni ovatondi veni, ilikaneneni ovahepeki veni; opo mu ninge ovana vaXo yeni meulu, osheshi etango laye ote li pitifile ava [vai] naava vawa, nodula ote i lokifile ovayuki naava ve he fi ovayuki.” (Mateus 5:43-45) Tu li ovapiya vaKalunga, otu na okukala tu hole ovatondi vetu, kashi na nee mbudi kutya otava ungaunga nafye ngahelipi.
20. Otu shi shii ngahelipi kutya ohole yokuhola Kalunga nosho yo ovanhu vakwetu otai ka tuvikila edu alishe? (Tala efano pehovelo loshitukulwa.)
20 Otu na okukala hatu ulike alushe kutya otu hole Jehova novanhu vakwetu. Nokuli nongeenge ovanhu tave tu pataneke nosho yo etumwalaka letu, ohatu va kwafele ngeenge ve li momhumbwe. Omuyapostoli Paulus okwa ti: “Inamu kala noshikolo nomunhu, ndele noshikolo shokuholafana eshi ashike, osheshi ou e hole mukwao oye a wanifa omhango. Osheshi edi: Ino nyona ohombo, ino dipaa, ino vaka, ino lundila, ino haluka, noshipango keshe shikwao, oyo ya mangwa kumwe kondjovo ei: Hola omukweni ngaashi ove u lihole mwene. Ohole itai ningile mukwao owii nande washa, osheshi ohole oyo ewanifo lomhango.” (Ovaroma 13:8-10) Mounyuni ou wa tukauka, u na elongifo leenghono, wa kolokosha notau pangelwa kuSatana, ovapiya vaKalunga ohava ulikile ovanhu vakwao ohole. (1 Johannes 5:19) Konima eshi Jehova a hanauna po Satana, eendemoni daye nosho yo ounyuni ou woukolokoshi, ohole otai ka tuvikila edu alishe. Itashi ka kala tuu enangekonoupuna eshi aveshe ovo tava ka kala kombada yedu tava ka kala ve hole Jehova nosho yo ovanhu vakwao!


c: text/html

text:
ONDJOKONONA YONGHALAMWENYO
Onda ninga omukwao waaveshe muaishe
Mo 1941, Tate okwa li ha tilifa meme ta ti: “Ngeenge owa ninginifwa, ohandi ku efa po!” Ashike nande ongaho, meme okwa li a tokola e liyapulile Jehova Kalunga ndele ta ninginifwa. Konima yaasho, tate okwa li shili a fiya po oukwaneumbo; pefimbo olo onda li ashike ndi na omido hetatu.
ONDA kala ndi na ohokwe moshili yOmbiibeli okudja kounona wange. Meme okwa li ha kala e na oishangomwa yopaMbiibeli, nonda kala ndi hole oku i lesha nohandi hafele unene omafano. Tate ka li a hala meme a kale ta popi naame kombinga yaasho te lihongo. Ashike onda li handi kala nda halelela okuuda shihapu nohandi pula omapulo. Opo nee, meme okwa kala ha konakona naame ngeenge tate a dja mo meumbo. Oshidjemo, onda li nda tokola kutya onda hala okuliyapulila Jehova. Onda ka ninginifilwa koBlackpool shaEngland mo 1943, eshi nda li ndi na omido omulongo.
ESHI NDA HOVELA OKULONGELA JEHOVA
Konima eshi nda ninginifwa, otwa kala hatu longo ondjikilile pamwe nameme moukalele. Opo tu udifile ovanhu etumwalaka lOmbiibeli, otwa kala hatu longifa eengalamafona odo da li didjuu di na oshivixa hanga eekilograma 4.5. Kala nee wa fa u wete nge eshi nda li okamatyona nda tumba imwe yomeengalamafona odo.
Eshi nda li ndi na omido 14, onda li nda hala okukokola ondjila. Meme okwa li a lombwela nge kutya ondi na tete okupopya nomumwatate oo a li omupiya (paife oha ifanwa omupashukilishikandjo). Okwa li a pange ediladilo ndi konge oilonga yonhumba opo ndi dule okulikwafela eshi handi kokola ondjila, naasho osho nda li nda ninga. Konima yomido mbali eshi nda kala handi longo, onda li vali nda popya nomupashukilishikandjo umwe kombinga yetokolo lange lokuninga omukokolindjila. Okwa ti: “Pula komesho, oshike tashi ku imbi!”
MuAprili 1949, ame nameme otwa li twa landifa po nokuyandja po oikwaipundi imwe oyo twa li tu na, ndele hatu tembukile koMiddleton popepi noManchester oko twa ka kala hatu kokola ondjila. Konima yeemwedi nhee, onda li nda hoolola omumwatate umwe tu kale hatu kokola naye ondjila. Oshitaimbelewa osha li sha eta po ediladilo kutya natu tembukile keongalo olo opo la totwa po koIrlam. Ashike meme okwa kala ta kokola ondjila nomumwameme umwe keongalo limwe.
Nonande onda li ashike ndi na omido 17, ame nomumwatate oo twa kala hatu kokola ondjila pamwe, otwa li twa pewa oshinakuwanifwa shokukwatela komesho okwoongala molwaashi meongalo omo omwa li ashike ovamwatate vanini va pyokoka. Lwanima, onda li nda tuminwa keongalo lokoBuxton, olo la li li na ovaudifi vanini nova pumbwa ekwafo. Oimoniwa aishe oyo, onda kala nde i tala ko onga handi deulilwa oinakuwanifwa yomonakwiiwa.
Mo 1951, onda li nda yadeka ofooloma yokuya kOfikola yOmbiibeli yo-Watchtower yaGilead. Ashike muDesemba 1952, onda li nda ifanwa ndi ke lishangife moukwaita. Onda li nde va yelifila kutya ame ondi li omulongi wefimbo liyadi, ashike omhangu inai shi dimina nonda li nda tokolelwa eemwedi hamano modolongo. Fimbo ndi li modolongo, onda li nda shivwa kOfikola yaGilead yondodo 22. Lao linene, muJuli 1953, onda li ndi li moshikepa yedina Georgic, ya yuka koNew York.
Eshi nda fika, onda li nda dula okukala poshoongalele sho-New World Society shomo 1953. Konima yoshoongalele onda li vali nda ya molweendo neshina lokolutenda nda yuka koSouth Lansing moNew York oko ofikola yaGilead ya li tai ningilwa. Onda li ashike ndi na okamaliwa kanini eshi opo nda di modolongo. Eshi nda dja mo meshina lokolutenda, onda ka londa mobesa oyo i na okutwala nge koSouth Lansing, ashike onda li ndi na okwiindila eesenda 25 opo ndi dule okufuta.
OSHINAKUWANIFWA MOSHITUKULWA SHIPE
Ofikola yaGilead oye tu pa edeulo la denga mbada olo letu kwafela opo tu ‘ninge omukwao waaveshe muaishe’ moilonga youtumwa. (1 Kor. 9:22) Ame, Paul Bruun, naRaymond Leach otwa li twa tuminwa koFilipine. Otwa li tu na okuteelela eevisa detu eemwedi donhumba; opo nee otwa ya noshikepa twa pitila moRotterdam, mefuta laMediterranean, hatu ka ya nokanala kaSuez fiyo omefuta laIndia, laMalaysia nolaHong Kong. Otwa enda moshikepa omafiku 47, nokuManila otwa ka fika ko mo 19 Novemba 1954.
Otwa li twa hovela okuninga omalunduluko eshi hatu shakeneke ovanhu vape, tu li moshitukulwa shipe nokulihonga elaka lipe. Atushe vatatu otwa li twa tuminwa keongalo lomodoolopa yaQuezon omo ovakalimo vahapu hava popi Oshiingilisha. Konima yeemwedi hamano, otwa li twe lihonga oitya inini mOshitagalog, ashike oshinakuwanifwa osho hatu ka pewa osha li she tu kwafela.
Efiku limwe muMei 1955, eshi twa dja moukalele nomumwatate Leach otwa li twa hanga okapakete keenhumwafo monduda yetu. Otwa li twa mona kutya otwa nangekwa po tu li ovapashukilishikandjo. Pefimbo olo, onda li ashike ndi na omido 22, ashike oshinakuwanifwa osho osha li sha pa nge omhito opo ndi ‘ninge omukwao waaveshe muaishe’ meenghedi di lili naku lili.
Pashihopaenenwa, eshi nda ninga omupashukilishikandjo onda yandja oshipopiwa shange shotete shomoipafi poluhaela komesho ashike yofitola i li momukunda. Mokweendela ko kwefimbo, onde ke lihonga kutya moFilipine osha li sha tambulwa ko kutya oshipopiwa shomoipafi oshi na lela okuyandjwa poluhaela moipafi yovanhu aveshe. Eshi nda kala handi talele po omaongalo oo e li moshitukulwa, onda kala handi yandje oipopiwa yomoipafi meeparka, peenhele domalandifilo, komesho yomatungo amuni, poupale vetanga lomokambaba naluhapu omomapandavanda. Oshikando shimwe moshilando shaSan Pablo okwa li tamu lokwa neenghono noina ndi dula vali okuyandja oshipopiwa ponhele yomalandifilo. Onda li nda pula ovamwatate ovo ve na oshinakuwanifwa opo ndi ke shi yandjele mOlupale lOuhamba. Ashike ova pula kutya otashi ka lopotwa ngoo onga oshipopiwa shomoipafi eshi inashi ningilwa monhele yaaveshe?
Eshi hatu talele po omaongalo, otwa li hatu nangala momaumbo ovamwatate. Nonande omaumbo kaa li oudjeko, okwa li haa kala alushe a yela. Ombete yange oya li emate handi li yale pofulula yoipilangi. Oulikoshelo kava li va uvika nawa, onghee onda li nde lihonga okulikosha okakombo ka yuvwa monghedi oyo tai fimanekifa Jehova. Onda li handi ende momaloli nomomabesa, nomafimbo amwe omombautu ngeenge handi i kounhunhu vamwe. Eedula adishe odo nda kala moilonga yefimbo liyadi inandi kala ndi na otuwa.
Okuudifa nokutalela po omaongalo okwa li kwa kwafela nge opo ndi lihonge Oshitagalog. Inandi ya kofikola yokulihonga elaka, ashike onde lihonga eshi handi pwilikine kovamwatate ngeenge tu li moukalele nosho yo pokwoongala. Ovamwatate ova li va halelela okukwafela nge ndi lihonge elaka nonda li nda pandula elidiiniko lavo nomatyekosha avo e li paushili.
Mokweendela ko kwefimbo, onda li nda pewa oinakuwanifwa ipe oyo ya li tai pula ndi ninge omalunduluko onhumba. Mo 1956, eshi omumwatate Nathan Knorr a talela po Filipine, onda li nda pewa oshinakuwanifwa shokuunganeka oyoongalele yopashiwana. Kanda li ndi na owino, ashike vamwe ova li va kwafela nge nehalo liwa. Momukokomoko wodula, opa li vali pa unganekwa pa ningwe oshoongalele shimwe shopashiwana nomumwatate Frederick Franz, oo a dja keembelewa da kula, okwa li e uya oku tu talela po. Efimbo olo nda kala ndi li omupashukili woyoongalele, onda li nde lihonga komumwatate Franz okukala handi tifuka nehalo liwa she likolelela keenghalo dovanhu. Ovamwatate vomoshitukulwa ova li va hafa neenghono eshi va mona omumwatate Franz a djala oikutu yomufyuululwakalo wOvafilipine, eshi ta yandje oshipopiwa shomoipafi.
Onda li nda pumbwa okuninga omalunduluko mahapu eshi nda nangekwa po ndi li omupashukili woshitukulwa. Pefimbo opo, alushe otwa li hatu ulike ofilima The Happiness of the New World Society, konyala meenhele daaveshe. Opa li pe na oupuka hava etwa kouyelele weshina lokuulika omafano ovo have tu piyaaneke nohava i nokuli meni leshina. Osha li hashi tu pe oilonga ihapu yokuwapaleka vali eshina. Natango kasha li shipu okuunganeka oku ka ulika eefilima odo. Ashike osha li shi tunhula okumona nghee ovanhu tave linyenge ketumwalaka olo va uda li na sha noiteelelwa yaJehova mehangano laye.
Ovafita vaKatolika ova kala hava fininike oovene vomikunda vehe tu pe epitikilo tu ninge oyoongalele. Ile omafimbo amwe ngeenge hatu yandjele oipopiwa popepi neengeleka davo, ova li hava denge ongedjo yavo opo ve tu piyaaneke. Ndele nande ongaho, otwa li twa twikila, navahapu vomoitukulwa omo paife ove li ovalongeli vaJehova.
OINAKUWANIFWA OYO YA ETIFA OMALUNDULUKO MAHAPU
Mo 1959, onda li nda yakula onhumwafo kutya onda tumwa ndi ka longe koshitaimbelewa. Onda li nda likola owino muhapu mokulihonga oinima ipe. Mokweendela ko kwefimbo, onda li nda pulwa ndi ka talele po oilongo imwe. Mulimwe lomomalweendo oo, onda li nda shakena naJanet Dumond, oo a li omutumwa koThailand. Otwa endelafana oule wokafimbo nolwanima otwa ka hombola. Otwa kala hatu hafele oilonga yefimbo li yadi tu li ovalihomboli oule womido 51.
Onda li ndi na oufembanghenda wokutalela po ovapiya vaJehova moilongo 33. Onda pandula neenghono eshi oinakuwanifwa yange yopehovelo ya kwafela nge opo ndi li longekidile omashongo okuungaunga novanhu va dja momaputuko e lili noku lili. Omatalelepo aeshe oo okwa kwafela nge ndi kale ndi na etaleko li li pandjele nondi mone kutya Jehova okuhole ovanhu vomaludi aeshe. — Oil. 10:34, 35.
NATANGO OHANDI TWIKILE OKUNINGA OMALUNDULUKO
Otwa kala hatu hafele okulonga pamwe novamwatate moFilipine. Paife omuvalu wovaudifi owa hapupala hanga lwomapa omulongo mokuyelekanifa naashi opo nda i ko. Ame naJanet fiyo opaife ohatu longele moshitaimbelewa shaFilipine moQuezon. Nonande onda kala omido di dule 60 handi longele koshilongo shimwe, natango onda pumbwa okukala nde lilongekida okutambula ko oshinakuwanifwa keshe osho handi pewa kuJehova. Omalunduluko oo opo a ningwa mehangano, otaa ulike kutya otwa pumbwa okukala hatu tifuka ngeenge opa ningwa omalunduluko moilonga yetu nokutifuka yo kovamwatate.
Otwa ninga eenghendabala tu tambule ko oshinakuwanifwa keshe osho hatu pewa kuJehova, naasho oshe tu ningifa tu kale tu na onghalamwenyo ya denga mbada. Otwa li twa kendabala yo tu ninge omalunduluko opo sha pumbiwa notu kwafele ovamwatate. Onghee hano, otwa tokola toko ‘okuninga omukwao waaveshe muaishe,’ shimha ashike shi li ehalo laJehova.

robotstxt: allowed

filter: keep


text:
Eninginifo loye nekwatafano loye naKalunga
ETUKULWA 18
Eninginifo lopaKriste ohali ningwa monghedi ya tya ngahelipi?
Eenghatu dilipi wa pumbwa okukatuka opo u kale wa wana okuninginifwa?
Omunhu ohe liyapulile Kalunga ngahelipi?
Etomheno la fimanenena li na sha nokuninginifwa olilipi?
1. Omolwashike elenga lomombala lokuEtiopia la li la pula li ninginifwe?
‘TALA, omeva oo aa, oshike tashi kelele nge ndi ha ninginifwe?’ Epulo olo ola li la pulwa kelenga lomombala lokuEtiopia mefelemudo lotete. Omukriste wedina Filippus okwa li e mu ulikila kutya Jesus oye a li Messias omuudanekwa. Molwaashi omulumenhu oo Omuetiopia okwa li e linyengifwa neenghono kwaasho e lihonga mOmishangwa, okwa katuka eenghatu. Okwa li e shi ulika kutya okwa hala okuninginifwa. — Oilonga 8:26-36, yelekanifa NW.
2. Omolwashike u na okudiladila wa mana mo shi na sha neninginifo?
2 Ngeenge owa konakona noukeka omatukulwa a tetekela embo eli pamwe naumwe womEendombwedi daJehova, otashi dulika u kale u udite wa hala okupula kutya: ‘Oshike tashi kelele nge ndi ha ninginifwe?’ Fiyo opapa, owe lihonga shi na sha neudaneko lOmbibeli lomwenyo waalushe mOparadisa. (Lukas 23:43; Ehololo 21:3, 4) Owe lihonga yo shi na sha nonghalo yolela yoonakufya nosho yo eteelelo lenyumuko. (Omuudifi 9:5; Johannes 5:28, 29) Otashi dulika ho endafana nEendombwedi daJehova pokwoongala kwado, nowa mona kutya odi li melongelokalunga lashili. (Johannes 13:35) Oshinima osho sha fimanenena oshosho kutya, otashi dulika wa kulika ekwatafano lopofingo naJehova Kalunga.
3. (a) Jesus okwa yandja elombwelo lilipi kovashikuli vaye? (b) Okuninginifwa momeva ohaku ningwa ngahelipi?
3 Ongahelipi to dulu okuulika kutya owa hala okulongela Kalunga? Jesus okwa lombwela ovashikuli vaye a ti: ‘Indeni ka ningeni ovanhu aveshe ovalongwa vange, noku va ninginifa.’ (Mateus 28:19, yelekanifa NW.) Jesus okwa tula po oshihopaenenwa okupitila mokuninginifwa kwaye momeva. Ka li a shashwa nomeva ile a tilwa omeva kombada yomutwe. (Mateus 3:16, NW) Oshitya shOshigreka osho sha tolokwa “okuninginifwa” otashi ti okutula koshi yomeva. Onghee hano, eninginifo lopaKriste otali ti okutula olutu lomunhu alishe filufilu koshi yomeva.
4. Eninginifo lomomeva otali ulike shike?
4 Eninginifo lomomeva oli li oshiteelelwa kwaaveshe ovo va hala okukala ve na ekwatafano naJehova Kalunga. Okuninginifwa moipafi ohaku ulike kutya owa hala okulongela Kalunga. Ohaku ulike kutya owa hafa okulonga ehalo laJehova. (Epsalme 40:8, 9) Ndele opo u kale wa wana okuninginifwa, ou na okukatuka eenghatu donhumba.
OWA PUMBWA ESHIIVO NEITAVELO
5. (a) Onghatu yotete ilipi u na okukatuka opo u kale wa wana okuninginifwa? (b) Omolwashike okwoongala kwopaKriste kwa fimana?
5 Owa hovela nale okukatuka onghatu yotete. Ngahelipi mbela? Omokumona eshiivo lokushiiva Jehova Kalunga nosho yo Jesus Kristus, tashi dulika okupitila mokukala nelandulafano lokukonakona Ombibeli. (Johannes 17:3) Ndele ope na natango shihapu okulihonga. Ovakriste ova hala ‘okuyadifwa neshiivo lokushiiva ehalo laKalunga.’ (Ovakolossi 1:9) Okukala pokwoongala kwEendombwedi daJehova otaku ku kwafele neenghono shi na sha naasho. Osha fimana okukala pokwoongala kwa tya ngaho. (Ovaheberi 10:24, 25) Okukala pokwoongala nope he na okufaula otaku ke ku kwafela u mone eshiivo lihapu lokushiiva Kalunga.
6. Ou na okukala u na eshiivo lOmbibeli li fike peni opo u kale wa wana okuninginifwa?
6 Doshili, ino pumbwa okushiiva keshe shimwe mOmbibeli opo u kale wa wana okuninginifwa. Elenga lomombala lokuEtiopia ola li li na eshiivo lonhumba, ndele ola li la pumbwa okukwafelwa opo li ude ko oitukulwa yonhumba yOmishangwa. (Oilonga 8:30, 31) Sha faafana, naave owa pumbwa okulihonga shihapu natango. Doshili, ito ka efa nandenande okulihonga kombinga yaKalunga. (Omuudifi 3:11) Ndele fimbo ino ninginifwa, owa pumbwa okushiiva omahovelohongo Ombibeli noku a tambula ko. (Ovaheberi 5:12) Omahongo a tya ngaho okwa kwatela mo oshili i na sha nonghalo yoonakufya nosho yo efimano ledina laKalunga nOuhamba waye.
7. Okukonakona Ombibeli oku na oku ku nwefa mo ngahelipi?
7 Ndele inashi wana ashike okukala neshiivo, molwaashi “kape na ou ta dulu okuwapalela Kalunga, ngenge kape neitavelo.” (Ovaheberi 11:6) Ombibeli otai tu lombwele kutya eshi ovanhu vamwe vomoshilando Korinto shonale va li va uda etumwalaka olo la li la udifwa kOvakriste, ova “itavela, ndele tava ninginifwa.” (Oilonga 18:8, NW) Sha faafana, okukonakona Ombibeli oku na oku ku kwafela u kale u na eitavelo kutya oi li Eendjovo daKalunga da nwefwa mo. Ekonakonombibeli oli na yo oku ku kwafela u kale u na eitavelo momaudaneko aKalunga nosho yo meenghono dokuxupifa deyambo laJesus. — Josua 23:14; Oilonga 4:12; 2 Timoteus 3:16, 17.
LOMBWELA VAMWE OSHILI YOMBIBELI
8. Oshike tashi ke ku linyengifa opo u lombwele vamwe osho we lihonga?
8 Eshi eitavelo tali kulu momutima woye, oto ka kala wa hala okulombwela vamwe kombinga yaasho we lihonga. (Jeremia 20:9) Oto ke linyengifwa neenghono u lombwele vamwe kombinga yaKalunga nosho yo yomalalakano aye. — 2 Ovakorinto 4:13.
9, 10. (a) Oolyelye to dulu okuhovela okulombwela oshili yOmbibeli? (b) Ou na okuninga po shike ngeenge owa hala okukufa ombinga moilonga yokuudifa ya unganekwa yEendombwedi daJehova?
9 Oto dulu okuhovela okulombwela vamwe oshili yOmbibeli, mokupopya nelungi novapambele voye, ookaume koye, ovashiinda shoye nosho yo ovalongi pamwe naave. Konima yefimbo, oto ka kala wa hala okukufa ombinga moilonga yokuudifa ya unganekwa yEendombwedi daJehova. Pomhito oyo, kala wa manguluka okukundafana oshinima osho nOndombwedi oyo tai konakona naave Ombibeli. Ngeenge oto ulike kutya owa wana okukufa ombinga moukalele womoipafi, otapa ka ningwa omalongekido opo ove nosho yo oo hamu konakona naye mu shakene novakulunhuongalo vavali.
10 Osho otashi ke ku kwafela u shiive nawa ovakulunhuongalo Ovakriste vamwe, ovo hava lifa oufita waKalunga. (Oilonga 20:28; 1 Petrus 5:2, 3) Ngeenge ovakulunhuongalo ovo ova mono kutya ou udite ko omahovelohongo Ombibeli nowe a itavela nonokutya ou li metwokumwe nomafinamhango aKalunga nosho yo kutya owa hala shili okukala umwe womEendombwedi daJehova, otave ke ku shiivifila kutya owa wana okukufa ombinga moukalele womoipafi u li omuudifi wonghundana iwa ina ninginifwa.
11. Omalunduluko elipi vamwe tashi dulika va kale va pumbwa okuninga opo va kale va wana okukufa ombinga moukalele womoipafi?
11 Ile otashi dulika u kale wa pumbwa okuninga omalunduluko onhumba monghedi yoye yokukalamwenyo nosho yo meenghedindjikilile donhumba, opo u kale wa wana okukufa ombinga moukalele womoipafi. Omalunduluko oo otashi dulika a kale a kwatela mo omanyono onhumba oo wa kala to ningi meholeko. Onghee hano, fimbo ino pula u ninge omuudifi ina ninginifwa, ou na okweefa po omanyono a kwata moiti ngaashi, oluhaelo, oukolwe nosho yo okulongifa oingangamifi. — 1 Ovakorinto 6:9, 10; Ovagalati 5:19-21.
ELIDILULULO NELIALULUKO
12. Omolwashike elidilululo la pumbiwa?
12 Ou na yo okukatuka eenghatu dimwe vali opo u kale wa wana okuninginifwa. Omuyapostoli Petrus okwa ti: “Lidilululeni, nye mu lialuluke, omatimba eni opo a dimwe po.” (Oilonga 3:19) Okulidilulula oko okukala u udite nai shili omolwoshinima osho wa ninga. Elidilululo ola fimana filufilu, unene tuu ngeenge omunhu okwa li e na onghedi yokukalamwenyo inai koshoka paenghedi, ndele ola pumbiwa yo nokuli nonande omunhu okwa kala e na onghedi yokukalamwenyo ya koshoka paenghedi. Omolwashike mbela? Omolwaashi ovanhu aveshe ohava nyono nova pumbwa okudiminwa po kuKalunga. (Ovaroma 3:23; 5:12) Fimbo ino konakona Ombibeli, kwa li u shii ehalo laKalunga. Hano ongahelipi wa li to dulu okukala metwokumwe filufilu nehalo laye? Onghee hano, owa pumbwa okulidilulula.
13. Elialuluko oshike?
13 Konima eshi we lidilulula, ou na ‘okulialuluka.’ Ou na okuninga shihapu shi he fi ashike okukala u udite nai kwaasho wa ninga. Owa pumbwa okweefa po onghedi yoye yonale yokukalamwenyo nokukala wa tokola toko kutya oto ka kala to longo eshi sha yuka. Elidilululo nelialuluko oi li eenghatu odo u na okukatuka fimbo ino ninginifwa.
OU NA OKULIYAPULILA KALUNGA
14. Onghatu ya fimana ilipi u na okukatuka fimbo ino ninginifwa?
14 Ope na vali onghatu imwe ya fimana oyo u na okukatuka fimbo ino ninginifwa. Ou na okuliyapulila Jehova Kalunga.
15, 16. Otashi ti shike okuliyapulila Kalunga, noshike hashi linyengifa omunhu e shi ninge?
15 Ngeenge to liyapulile Jehova Kalunga meilikano tali di komutima, oho mu udanekele kutya owa hala oku mu longela oye aeke fiyo alushe. Ndele omolwashike wa hala okuninga omupiya waKalunga? Natu tye nee ngeno omulumenhu okwa hovela okweendela omukainhu. Apa ngoo pe fike okulihonga kombinga yomukainhu oo nokumona kutya oku na omaukwatya mawa, opo ngoo tapa kala pe fike okukala ta nanenwa kuye. Mokweendela ko kwefimbo, ota ka kala e na ehalo okupula omukainhu oo va hombole. Doshili, okuhombola otaku pula omunhu a tambule ko oinakuwanifwa ya wedwa po. Ndele ohole otai ke linyengifa omulumenhu oo a katuke onghatu oyo ya fimana.
16 Ngeenge owa shiiva Jehova nokukala u mu hole, oho linyengifwa u mu longele filufilu. Keshe oo a hala okulandula Omona waKalunga, Jesus Kristus, oku na ‘okulixupula ye mwene.’ (Mateus 16:24) Ohatu lixupula fye vene mokuhaefa omahalo etu nosho yo omalalakano etu a ye moshipala okudulika kwetu filufilu kuKalunga. Ndele fimbo ino ninginifwa, ou na okukala wa tokola okupitifa komesho okulonga ehalo laJehova Kalunga monghalamwenyo yoye. — 1 Petrus 4:2.
FINDA OUMBADA WOKUTILA OKUNYONA
17. Omolwashike vamwe hava kala va tila okuliyapulila Kalunga?
17 Vamwe ohava kala va tila okuliyapulila Jehova molwaashi va tila okukatuka onghatu oyo ya kwata moiti. Otashi dulika va kale va tila okulihokolola kuKalunga ve li Ovakriste ve mu liyapulila. Molwaashi ova tila kutya otashi dulika va nyone ndele tava nyemateke Jehova, ohava diladila kutya oshixwe po ve he mu liyapulile.
18. Oshike tashi dulu oku ku linyengifa u liyapulile Jehova?
18 Eshi ohole yoye yokuhola Jehova tai ende tai kulu, oto ke linyengifwa u mu liyapulile nokukendabala ngaashi to dulu opo u kale metwokumwe neliyapulo loye. (Omuudifi 5:3) Konima eshi we liyapula, oto ka kala shili wa hala ‘okweenda to wapalele Kalunga noku mu hafifa mwaaishe.’ (Ovakolossi 1:10) Molwaashi ou hole Kalunga, ito ka diladila nande kutya oshidjuu okulonga ehalo laye. Osha yela kutya oto ka twa kumwe nomuyapostoli Johannes, oo a shanga a ti: “Ohole yokuhola Kalunga oyo tuu ei nokutya, tu diinine oipango yaye. Noipango yaye kai fi idjuu.” — 1 Johannes 5:3.
19. Omolwashike ino pumbwa okukala wa tila okuliyapulila Kalunga?
19 Ino pumbwa okukala wa wanenena opo u liyapulile Kalunga. Jehova oku shii omangabeko oye noita ka teelela nande u ninge shihapu shi dule pwaasho to dulu okuninga. (Epsalme 103:14) Okwa hala u pondole note ke ku yambidida noku ku kwafela. (Jesaja 41:10) Oto dulu okukala noushili kutya ngeenge owe lineekela Jehova nomutima woye aushe, ota “ka lalakanifa omalila oye.” — Omayeletumbulo 3:5, 6.
ULIKA KUTYA OWE LIYAPULILA KALUNGA MOKUNINGINIFWA
20. Omolwashike okuliyapulila Jehova ku he na okukala oshiholekwa?
20 Okudiladila shi na sha noinima oyo opo twa kundafana naku ku kwafele u liyapulile Jehova okupitila meilikano. Keshe umwe oo e hole Kalunga shili oku na yo ‘okuhepaulula moipafi yeendombwedi dihapu.’ (1 Timoteus 6:12) Ongahelipi to dulu oku shi ninga?
21, 22. Ongahelipi to dulu ‘okuhepaulula moipafi’ eitavelo loye?
21 Shiivifila omuunganeki wolutu lovakulunhuongalo weongalo leni kutya owa hala okuninginifwa. Ota ka ninga omalongekido opo ovakulunhuongalo vamwe ve ku pule omapulo onhumba oo a kwatela mo omahovelohongo Ombibeli. Ngeenge ovakulunhuongalo ovo ova mono kutya owa wana, otave ke ku lombwela kutya oto dulu oku ka ninginifwa poshoongalele tashi landula. * Oshipopiwa tashi kundafana eityo leninginifo ohashi yandjwa alushe peemhito da tya ngaho. Opo nee omupopi oha shivi ovaninginifwa aveshe va nyamukule omapulo avali a yela nawa, shi li onghedi imwe ‘yokuhepaulula nokanya moipafi’ eitavelo lavo.
22 Eninginifo olo ashike tali ku didilikifa moipafi kutya owe liyapulila Kalunga nonokutya paife owa ninga umwe womEendombwedi daJehova. Ovaninginifwa ohava ninginifwa filufilu koshi yomeva okuulika moipafi kutya ove liyapulila Jehova.
EITYO LOKUNINGINIFWA KWOYE
23. Osha hala okutya shike okuninginifwa “medina laXe nolOmona nolOmhepo Iyapuki”?
23 Jesus okwa ti kutya ovahongwa vaye ove na okuninginifwa “medina laXe nolOmona nolOmhepo Iyapuki.” (Mateus 28:19) Osho osha hala okutya omuninginifwa oku na yo okudimina eenghonopangelo daJehova Kalunga nosho yo daJesus Kristus. (Epsalme 83:19; Mateus 28:18) Oku na yo okudimina oilonga yomhepo iyapuki yaKalunga ile eenghono daye tadi longo. — Ovagalati 5:22; 2 Petrus 1:21.
24, 25. (a) Eninginifo otali faneke shike? (b) Epulo lilipi la pumbwa okunyamukulwa?
24 Ndelenee okuninginifwa kaku fi ashike okutulwa koshi yomeva. Oku na eityo la fimanenena. Okuya koshi yomeva otaku faneke kutya owa fya shi na sha nonghedi yoye yokukalamwenyo yonale. Okukufwa ko koshi yomeva otashi ti kutya paife owa nyumuka opo u longe ehalo laKalunga. Dimbuluka yo kutya owe liyapulila Jehova Kalunga, ndele hailonga yonhumba ile eifano lonhumba ile ovanhu vonhumba ile ehangano lonhumba. Eliyapulo neninginifo loye oi li ehovelo loukaume wopofingo naKalunga, sha hala okutya eendafano liwa naye. — Epsalme 25:14.
25 Okuninginifwa itaku shilipaleke kutya oto ka xupifwa. Omuyapostoli Paulus okwa shanga a ti: “Longeni shili nokutila nokukakama mu xupifwe.” (Ovafilippi 2:12) Eninginifo oli li ashike ehovelo. Epulo la fimana ololo kutya: Ongahelipi hatu dulu okulikaleka mohole yaKalunga? Etukulwa letu laxuuninwa otali ke tu pa enyamukulo.
^ okat. 21 Eninginifo ohali ningwa alushe poyoongalele yokomudo inini naai ya kula, oyo hai ningwa kEendombwedi daJehova.


text:
OSHUNGONANGELO (OSHIFO SHOKUKONAKONWA) MARSA 2015
Oshifo eshi oshi na oitukulwa oyo tai konakonwa okudja 4-31 Mei 2015.
“Osho she ku wapalela”
Omolwashike omido opo da di ko, oishangomwa yetu luhapu ya kala tai yelifa omahokololo Ombibeli monghedi ya yela noi li paunafangwa?
Oto ka ‘kala ngoo oupafi’?
Lesha ouyelele ou wa pepalekwa wefaneko laJesus loukadona omulongo, olo tali yandje elitulemo ketumwalaka la endelela noli li paunafangwa.
Omapulo a dja kovaleshi
Nale oishangomwa yetu oya li hai longifa omautumbulilo ngaashi: osho tashi faneke nosho yo osho tashi fanekwa, ndele omido opo da di ko omautumbulilo oo inaa ka kala haa holoka mo vali naanaa. Omolwashike mbela?
Lihonga sha mefaneko loitalenti
Oshitukulwa eshi osha pepaleka eudeko letu li na sha nefaneko loitalenti.
Yambidida noudiinini ovamwaxe vaKristus
Ongahelipi ovo Kristus ta ka tokola ve li eedi hava yambidida ovamwaxe?
Omayele okuhombola ‘ashike mOmwene’ natango otaa longo ngoo?
Ovo va tokola toko okudulika komayele aKalunga otava hafifa omutima waye notava ka mona omanangekonoupuna opamhepo.


text:
EHOKOLOLO 28
Nghee Moses a xupifwa fimbo a li okahanana
TALA okahanana oko ta ka lili ke li mefano ke kwete omunwe womukainhu! Okahanana oko oMoses. Mbela ou shi shii kutya omukainhu oo muwa olyelye? Omukainhu oo omonakadona waFarao, ohamba yaEgipti.
Moses okwa li a holekwa kuina fiyo osheshi a wanifa eemwedi nhatu. Okwa kala e mu holeka, molwaashi ka li a hala a dipawe kOvaegipti. Ndele okwa li e shi shii kutya oshi na oupu Moses a monike, onghee okwa ninga po sha opo e mu xupife.
Ina okwa li a tunga okakefa keembungu ile tu tye okambaba, ndele te ka fili neka opo kaha ye omeva. Opo nee okwa tula Moses mokambaba oko ndele te ka pake mokati komwiidi mule komunghulo womulonga waNil. Omumwainakadona waMoses wedina Miriam okwa li a lombwelwa kuina a kale popepi ta tale kutya oshike tashi ningwa po shi na sha naMoses.
Fimbo Miriam ta tale, omonakadona waFarao okwe uya okulikosha momulonga waNil. Ohaluka, okwa mona okambaba ke li momwiidi mule. Opo nee omonakadona waFarao okwa tuma umwe womovapiya vaye ovakainhu, a ti: ‘Inda u ka talele nge okambaba kenya.’ Eshi okambaba ka etwa, omonakadona waFarao okwa tuula ko nokwa hanga mo okahanana kawa. Okahanana oko oka hovela okukwena nomonakadona wohamba okwa li e ka uditile olukeno. Ka li nokuli a hala ka dipawe.
Opo nee Miriam okwe uya puvo ngaashi tashi monika mefano olo. Miriam okwa pula omonakadona waFarao ta ti: ‘Nandi ke ku ifanene omukainhu Omuisrael e ku tekulile ko kokahanana aka?’
Omonakadona wohamba okwa dimina a ti: ‘Heeno, inda u ka kongele nge omunhu oo ta dulu oku ka tekulila nge.’
Miriam okwa lotoka divadiva ndele ta ka lombwela ina. Eshi ina yaMoses e uya, omonakadona waFarao okwe mu lombwela a ti: ‘Tambula okaana aka u ka tekulile nge. Ohandi kala handi ku futu oimaliwa.’
Kungaho, ina yaMoses okwa kala ashike ta tekula okaana kaye mwene. Eshi Moses a kula, ina okwe mu twala komonakadona waFarao. Omonakadona waFarao okwa li a tambula ko Moses nokwa li e mu tala ko onga omona waye. Osho sha li sha enda ngaho opo Moses a kulile meumbo laFarao.
Exodus 2:1-10.


text:
OSHIWEDELWAKO
Efiku lEtokolo oshike?
MBELA oto diladila kutya Efiku lEtokolo oshike? Ovanhu vahapu ohava diladila kutya omamiliyona omayovi ovanhu otava ka kala momukweyo tava i kooumwe nooumwe komesho yolukalwapangelo laKalunga. Opo nee vati keshe umwe ta tokolwa pauhandimwe. Vamwe vati otava ka pewa ondjabi yokukala moparadisa meulu, ofimbo vamwe tava ka tokolelwa okuhepekwa kwaalushe. Ndele Ombibeli otai ulike kutya Efiku lEtokolo hasho tali ka kala ngaho. Eendjovo daKalunga otadi ulike kutya itali ka kala efimbo litilifi, ndele otali ka kala efimbo leteelelo noletungululo.
MEhololo 20:11, 12, ohatu lesha mo eendjovo domuyapostoli Johannes di na sha nEfiku lEtokolo, tadi ti: “Onda mona olukalwapangelo linene litoka nomukalimutumba mulo, Oye ou edu neulu la ya onhapo oshipala shaye, ndele inaa monikila vali onhele. Ndele nda mona oonakufya, vanini novanene, ve li ofika moipafi yolukalwapangelo; nomambo a nyanunwa; nembo likwao la nyanunwa, olo lomwenyo. Noonakufya ova tokolelwa ei ya shangwa momambo pailonga yavo.” Omutokoli oo a hokololwa opo oye lyelye?
Jehova Kalunga oye Omutokoli wovanhu munenenene. Ndele ope na oo a pa a tokole ko. PaIlonga 17:31, omuyapostoli Paulus okwa ti kutya Kalunga okwa “yukifila efiku lokutokola ounyuni, eshi te u tokolifa ouyuki komulumenhu tuu oo, Ye mwene okwe mu hoolola.” Omutokoli oo a tulwa po oye omunyumunwa Jesus Kristus. (Johannes 5:22) Efiku lEtokolo otali ka hovela naini? Otali ka kufa oule wefimbo li fike peni?
Embo lEhololo otali ulike kutya Efiku lEtokolo otali hovele konima yoita yaHarmagedon, eshi onghalelo yaSatana kombada yedu tai ka hanaunwa po. * (Ehololo 16:14, 16; 19:19–20:3) Konima yaHarmagedon, Satana neendemoni daye otava ka idililwa mombwili oule womido eyovi. Pefimbo olo, ovafyuululi pamwe naKristus 144 000 otava ka kala ovatokoli notava ka pangela ‘pamwe naye omido eyovi.’ (Ehololo 14:1-3; 20:1-4; Ovaroma 8:17) Efiku lEtokolo kali fi oshinima osho tashi ka kufa efimbo lixupi, eevili ashike 24, ndele otali ka kufa oule womido eyovi.
Pefimbo lomido odo eyovi, Jesus Kristus ota ka ‘tokola ovanamwenyo novafi.’ (2 Timoteus 4:1) “Ovanamwenyo” otava ka kala “ongudu inene” oyo tai ka xupa puHarmagedon. (Ehololo 7:9-17) Omuyapostoli Johannes okwa mona yo ‘oonakufya ve li ofika moipafi yolukalwapangelo’ letokolo. Ngaashi Jesus a udaneka, “ava va kala meembila otava udu ondaka yaye. Ndee tava holoka mo” okupitila menyumuko. (Johannes 5:28, 29; Oilonga 24:15) Ndele mbela ovanhu aveshe otava ka tokolwa she likolelela kushike?
Omuyapostoli Johannes okwa li a mona memoniko, ‘omambo a nyanunwa noonakufya ova tokolelwa ei ya shangwa momambo pailonga yavo.’ Mbela omambo oo okwa shangwa oilonga yovanhu yonale? Hasho, etokolo itali ka kala le likolelela kwaasho ovanhu va ningile fimbo inava fya. Otu shi shii ngahelipi? Ombibeli otai ti: “Ou a fya, oye okwa manguluka moulunde.” (Ovaroma 6:7) Onghee hano, ovo tava ka nyumunwa itava ka valulilwa omanyono avo onale. Hano omambo oo oku lile po oiteelelwa yaKalunga yokonahiya. Opo va kale nomwenyo fiyo alushe, ovaxupipo puHarmagedon novanyumunwa ove na okudulika koipango yaKalunga, mwa kwatelwa keshe oshiteelelwa shipe osho Kalunga ta ka yandja pefimbo lomido eyovi. Onghee hano, oohandimwe otava ka tokolwa she likolelela kwaasho tava ningi momukokomoko wEfiku lEtokolo.
Pefimbo lEfiku lEtokolo, ovanhu omamiliyona omayovi otava ka mona omhito yavo yotete yokulihonga shi na sha nehalo laKalunga nokutwa kumwe nalo. Osho osha hala okutya otapa ka kala oilonga yokuhonga ovanhu inenenene. Doshili, “ovakwaunyuni otave [ke lihonga] ouyuki.” (Jesaja 26:9) Ndelenee havanhu aveshe tava ka kala va hala okutwa kumwe nehalo laKalunga. Jesaja 26:10 ota ti: “Ou e he na Kalunga nande na filwe onghenda, ite lilongo okushiiva ouyuki, medu louyuki oha kolokosha, ndele iha mono oshinge shOmwene.” Ovakolokoshi ovo otava ka hanaunwa po fiyo alushe mEfiku lEtokolo. — Jesaja 65:20.
Pexulilo lEfiku lEtokolo, ovanhu ovo tava ka xupa po otava ka “ninga omwenyo,” meityo lolela, ve li ovanhu va wanenena. (Ehololo 20:5) Onghee hano, mEfiku lEtokolo, ovanhu otava ka alulilwa mewaneneno. (1 Ovakorinto 15:24-28) Opo nee otapa ka ningwa eyeleko laxuuninwa. Satana ota ka mangululwa mo mombwili nota ka efuwa a kendabale okupukifa ovanhu lwaxuuninwa. (Ehololo 20:3, 7-10) Ovo tave mu kondjifa otava ka wanifilwa pauyadi eudaneko lOmbibeli, olo tali ti: “Ovayuki, vo otava ka fyuulula [edu, OB-1986], ndee tava kala mo alushe.” (Epsalme 37:29) Heeno, Efiku lEtokolo otali ka etela ovanhu ovadiinini omanangeko noupuna!
^ okat. 1 Shi na sha naHarmagedon, tala Insight on the Scriptures, Embo 1, epandja 594-595, 1037-1038, nosho yo etukulwa eti-20 lembo Longela Kalunga aeke kashili, a nyanyangidwa kEendombwedi daJehova.
Lihonga shihapu
“Exulilo”
— oshike?
Mbela ou shii ngoo kutya osho Ombibeli ya popya shi na sha ‘nexulilo’ oshi li onghundana iwa?


text:
ETUKULWA 10
Ohombo oyo oshali ya dja kuKalunga omunahole
“Ongodi ya pandwa neengodi nhatu itai tokoka diva.” — OMUUDIFI 4:12.
1, 2. (a) Omolwashike omafimbo amwe hatu lipula kombinga yovanhu ovo opo va hombola? (b) Omapulo elipi hatu ka kundafana metukulwa eli?
MBELA oho hafele okuya koivilohombolo? Ovanhu vahapu ohava hafele okuya koivilohombolo molwaashi oivilo ya tya ngaho otai dulu okukala ihafifa neenghono. Omuhomboli nomufuko ohava kala va fewa, nohava kala va hafa neenghono notave limemesha. Ohava kala ve na etimaumbwile loku ka kala nonakwiiwa iwa.
2 Ndele nande ongaho, eehombo dihapu kunena odi li monghuwo i nonghambe. Nonande ohatu halele ouwa ovo opo va hombola, omafimbo amwe otashi dulika tu lipule kutya: ‘Mbela ovo opo va hombola otava ka kala ngoo va hafa? Mbela ohombo yovalihomboli ovo otai ka kalelela ngoo?’ Osho otashi ke likolelela ashike kungeenge ovalihomboli ova kala ve lineekela omayele aKalunga e na sha nohombo noku a tula moilonga. (Lesha Omayeletumbulo 3:5, 6.) Ova pumbwa okuninga ngaho opo va dule okulikaleka mohole yaKalunga. Paife natu ka kundafaneni omanyamukulo e likolelela kOmbibeli omapulo anhe taa landula: Omolwashike omunhu e na okuhombola ile okuhombolwa? Ngeenge owa hala okuhombola ile okuhombolwa, olyelye to ka konga ile to ka dimina a ninge kaume koye kopahombo? Ongahelipi to dulu okulilongekidila ohombo? Oshike tashi dulu okukwafela ovalihomboli va kale va hafa mohombo yavo?
OMOLWASHIKE OMUNHU E NA OKUHOMBOLA ILE OKUHOMBOLWA?
3. Omolwashike shihe li pandunge okuhombola ile okuhombolwa omolwomatomheno ongaho?
3 Ovanhu vamwe ohava diladila kutya ohombo ohai etifa ehafo, tava ti kutya omunhu ita dulu okukala a hafa monghalamwenyo, okuninga shapo a hombola ile a hombolwa. Ndele oshinima osho kashi fi shoshili nandenande. Jesus oo a li omulumenhu ina hombola, okwa li a popya kutya okukala omunhu ina hombola ile ina hombolwa oshi li oshali. Okwa li yo a ladipika ovo tava dulu okukala inava hombola ile inava hombolwa ve shi ninge. (Mateus 19:11, 12) Omuyapostoli Paulus naye okwa li a kundafana kombinga yomauwa oo haa etifwa kokukala omunhu ina hombola ile ina hombolwa. (1 Ovakorinto 7:32-38) Jesus naPaulus kava li va tula po omhango kutya ovanhu nava kale inava hombola ile inava hombolwa, molwaashi okukelela ovanhu va hombole oku li limwe ‘lomomahongo eendemoni.’ (1 Timoteus 4:1-3) Ndele nande ongaho, okuhahombola ile okuhahombolwa ohashi etele omauwa mahapu ovanhu ovo va hala okulongela Jehova nopehe na omapiyaano. Onghee hano, kashi li pandunge okuhombola ile okuhombolwa omolwomatomheno ongaho, pashihopaenenwa, ngaashi okuhombola ile okuhombolwa omolwomafininiko oomakula.
4. Ohombo tai pondola ohai diki po ekanghameno lilipi li na sha nokutekula ounona?
4 Mepingafano naasho twa kundafana mokatendo ka tetekela, mbela ope na omatomheno a fimana oo taa dulu okulinyengifa omunhu a hombole ile a hombolwe? Osho naanaa! Ohombo nayo oi li oshali ya dja kuKalunga ketu omunahole. (Lesha Genesis 2:18.) Onghee hano, ohombo ohai etele ovanhu omauwa onhumba notai dulu oku va etela ehafo. Pashihopaenenwa, ohombo tai pondola oi li ekanghameno la kola longhalamwenyo youkwaneumbo. Ounona ova pumbwa okukala momudingonoko muwa, ve na ovadali tave va tekula, ve va hole, tave va pe outekuduliko notave va wilike. (Epsalme 127:3; Ovaefeso 6:1-4) Ndele nande ongaho, ovanhu kave na ashike okuhombola molwaashi va hala okukala ve na ounona.
5, 6. (a) Omauwa amwe elipi haa etwa koukaume wopofingo, ngaashi sha popiwa kOmuudifi 4:9-12? (b) Ongahelipi ohombo tai dulu okukala ngaashi ongodi ya pandwa neengodi nhatu?
5 Diladila komushangwa woshipalanyole shetukulwa eli nosho yo keevelishe odo da tetekela omushangwa oo, odo tadi ti: “Vavali ve dule umwe, osheshi vo otava mono ondjabi iwa yoshilonga shavo shidjuu. Osheshi vo ngenge tava punduka, umwe ta dulu okuyambula po mukwao, ndelenee woo ou umwe, ngenge ta punduka, ke na omukwao te mu yambula. Navali, vavali ngenge tava nangala pamwe, ove nenhwi; ndelenee umwe aeke ta dulu ngahelipi okumona enhwi? Ndele omunhu ngenge ta nukile umwe, aveshe vavali tava dulu okulipopila. Ongodi ya pandwa neengodi nhatu itai tokoka diva.” — Omuudifi 4:9-12.
6 Eevelishe odo otadi divilike paulelalela ouwa wokukala noukaume. Ohombo nayo oya kwatela mo oukaume wopofingo. Ngaashi eevelishe odo di li mOmuudifi tadi shi ulike, ohombo ohai pe omhito ovalihomboli va kale tava kwafelafana, tava hekelekafana notava amenafana. Ohombo ohai kala nokuli ya pama ngeenge ovalihomboli ova ningi Kalunga omunhu omutitatu mohombo yavo. Ongodi ya pandwa neengodi mbali otai dulu okutokoka noupu, ngaashi omuudifi e shi popya. Ndele ongodi ya pandwa neengodi nhatu ihai tokoka diva. Ngeenge ovalihomboli ova pitifa komesho okuhafifa Jehova, ohombo yavo ohai kala ngaashi ongodi ya pandwa neengodi nhatu. Ngeenge ovalihomboli ova lenga oudiinini wavo kuJehova, ohombo ohai kala ya kola shili.
7, 8. (a) Paulus okwa yandja omayele elipi kOvakriste inava hombola ile inava hombolwa ovo ve na omahalo opamilele e na eenghono? (b) Ombibeli otai popi oushili ulipi u na sha nohombo?
7 Ohombo oyo ashike elongekido omo ovanhu tava dulu okuwanifa po omahalo avo opamilele monghedi ya yuka. Omilele otadi dulu shili okweetela ovalihomboli ehafo. (Omayeletumbulo 5:18) Nonande omunhu oo ina hombola ile ina hombolwa okwa “kula,” sha hala okutya, a pita monhemo younyasha, pefimbo opo omahalo opamilele haa kala e na eenghono unene, otashi dulika a kale natango e na omahalo opamilele. Ngeenge omahalo a tya ngaho okwa kala inaa pangelwa, otaa dulu okuningifa omunhu a ninge oinima inai koshoka. Paulus okwa li a nwefwa mo a yandje omayele kwaavo inava hombola ile inava hombolwa, a ti: “Ngenge itava dulu okulipangela, nava hombole, osheshi okuhombola ku dule okuxwikwa kouhalu.” — 1 Ovakorinto 7:9, 36; Jakob 1:15.
8 Oshiwa okukala tu na etaleko li li paushili li na sha nohombo, kashi na nee mbudi kutya oshike tashi linyengifa omunhu a hombole ile a hombolwe. Ovo tava hombola ile tava hombolwa “otave ke lietela oudjuu wopalutu,” ngaashi Paulus a popya. (1 Ovakorinto 7:28) Ovalihomboli ohava shakeneke omashongo oo ihaa hange ovanhu ovo inava hombola ile inava hombolwa. Ngeenge owa tokola okuhombola ile okuhombolwa, ongahelipi to dulu okuhenuka omaupyakadi mahapu nokukala wa hafa filufilu? Onghedi imwe oyo okukonga kaume kopahombo ta wapalele, to shi ningi pandunge.
ONGAHELIPI TO DULU OKUMONA KUTYA OMUNHU WONHUMBA OKWA WANA OKUKALA KAUME KOPAHOMBO TA WAPALELE?
9, 10. (a) Paulus okwa longifa efaneko lilipi opo a yelife oshiponga osho hashi etifwa kokuhombolafana nomunhu oo ehe fi omwiitaveli? (b) Oshike luhapu hashi etifwa kokulipwililikila omayele aKalunga e na sha nokuhahombolafana naavo vehe fi ovaitaveli?
9 Paulus okwa li a nwefwa mo a shange efinamhango la fimanenena olo tali dulu okulongifwa ngeenge omunhu ta kongo kaume kopahombo, a ti: “Inamu humbata ondjoko imwe pamwe naava ve he neitavelo.” (2 Ovakorinto 6:14) Paulus okwa longifa efaneko le likolelela koinima i na sha nounamapya momushangwa oo. Ngeenge oinamwenyo ivali oyo ihe fike pamwe nandenande ile i lidule meenghono ya tulwa kondjoko imwe, aishe ohai kala tai mono oixuna. Sha faafana, ngeenge omwiitaveli okwa hombola nomunhu oo ehe fi omwiitaveli, osha yela kutya otapa ka kala omaudjuu nokuhaudafana kuhapu. Ngeenge kaume kopahombo umwe okwa hala okulikaleka mohole yaJehova ndele umwe ke na ohokwe nokulikaleka mohole yaJehova, omalalakano avo monghalamwenyo itaa ka kala a faafana, noshi na oupu va hangwe komaupyakadi mahapu. Nomolwaasho, Paulus okwa ladipika Ovakriste va hombole ile va hombolwe “mOmwene.” — 1 Ovakorinto 7:39.
10 Omafimbo amwe, Ovakriste vamwe ovo inava hombola ile inava hombolwa ohava fiki pexulifodiladilo kutya oshi li xwepo okuhumbata ondjoko imwe pamwe naavo vehe na eitavelo ponhele yokukala tava fi oudja. Vamwe ohava tokola okulipwililikila omayele Ombibeli, ndele tava hombola ile va hombolwe kovanhu ovo ihava longele Jehova. Ndele osho ohashi etifa luhapu oilanduliko inyikifa oluhodi. Ovanhu va tya ngaho ohava hombolafana novanhu ovo itava dulu okukundafana navo kombinga yoinima oyo ya fimanenena monghalamwenyo. Ohava ka kala ve udite oudja neenghono shi dulife eshi va li inava hombola ile inava hombolwa. Lao linene, ope na Ovakriste omayovi mahapu ovo inava hombola ile inava hombolwa, ovo ve lineekela omayele aKalunga e na sha nohombo nohava dulika kuo noudiinini. (Lesha Epsalme 32:8.) Nonande ove na etimaumbwile loku ka hombola ile okuhombolwa fiku limwe, ohava kala inava hombola ile inava hombolwa fiyo osheshi va mona kaume kopahombo mokati kovalongeli vaJehova Kalunga.
11. Oshike tashi dulu oku ku kwafela u konge kaume kopahombo ta wapalele? ( Tala oshimhungu pepandja 114.)
11 Oshoshili kutya hakeshe omupiya waJehova e li kaume kopahombo ta wapalele. Ngeenge owa hala okuhombola, konga ile u dimine omunhu oo e na omaukwatya nomalalakano opamhepo a fa oye, noku hole Kalunga ngaashi ove. Omupiya omudiinini nomunaendunge okwa nyanyangida ouyelele muhapu u na sha naasho, noshi li pandunge okukonakona omayele opamishangwa a tya ngaho pamwe neilikano, nokweefa e ku wilike eshi to ningi etokolo la fimana la tya ngaho. * — Lesha Epsalme 119:105.
12. Omufyuululwakalo u na sha nohombo ulipi u li moilongo ihapu, noshihopaenenwa shOmbibeli shilipi tashi yandje ewiliko shi na sha naasho?
12 Moilongo ihapu, ovadali ohava kongele ovana vavo ookaume kopahombo molwaashi oshi li omufyuululwakalo. Momaputuko a tya ngaho, okwa itavelwa kutya ovadali ove na ounongo nowino muhapu oo hau va kwafele va ninge omatokolo a fimana a tya ngaho. Eehombo odo da unganekwa kuvamwe luhapu ohadi pondola, ngaashi sha li sha ningwa pefimbo lOmbibeli. Oshihopaenenwa shaAbraham eshi a li a tuma omupiya waye a ka kongele Isak omukainhu otashi hongo ovadali ovo tashi dulika ve li monghalo ya fa yaAbraham kunena. Abraham ka li e lipula shi na sha noimaliwa nosho yo ondodo yopanghalafano. Ponhele yaasho, okwa li a ninga eenghendabala da mana mo opo a monene Isak omukainhu oo a dja mokati kovanhu ovo hava longele Jehova. * — Genesis 24:3, 67.
ONGAHELIPI TO DULU OKULILONGEKIDA U KA KALE U NA OHOMBO TAI PONDOLA?
13-15. (a) Efinamhango olo li li mOmayeletumbulo 24:27 otali dulu okukwafela ngahelipi omulumenhu omunyasha oo ta diladila okuhombola? (b) Omukainhu omunyasha oku na okuninga shike opo e lilongekidile ohombo?
13 Ngeenge owa tokola shili okuhombola ile okuhombolwa, lipula kutya: ‘Onde lilongekidila ngoo shili ohombo?’ Enyamukulo loye kali na ashike okukala le likolelela komaliudo oye e na sha nohole, omilele, oukaume ile kokutekula ounona. Ndele ponhele yaasho, ope na okukala omalalakano okondadalunde oo ovalikongi ve na okudiladila kombinga yao.
14 Omulumenhu omunyasha oo ta kongo omukainhu wokuhombola oku na okudiladila a mana mo kombinga yefinamhango eli tali ti: “Longa nokuyukifa oilonga yoye pondje ndele longekida epya loye, opo nee to tungu ongulu yoye.” (Omayeletumbulo 24:27) Omushangwa oo otau divilike shike? Mefimbo lonale, ngeenge omulumenhu a li a hala okuhombola opo a tote oukwaneumbo, okwa li e na okulipula kutya: ‘Mbela onde lilongekida ngoo okufila oshisho nokuyambidida omukulukadi wange nosho yo ounona ovo tashi dulika hatu ka dala?’ Omulumenhu a tya ngaho okwa li e na tete okulonga oilya yaye. Efinamhango olo otali longo yo nokunena. Omulumenhu oo a hala okuhombola okwa pumbwa okulilongekida okutambula ko oshinakuwanifwa. Oku na okulonga, ngeenge oku na oukolele wopalutu. Eendjovo daKalunga otadi ti kutya omulumenhu oo iha file oshisho oukwaneumbo waye palutu, pamaliudo nosho yo pamhepo, oku dulike kovanhu ovo vehe na eitavelo. — Lesha 1 Timoteus 5:8.
15 Omukainhu oo a dimina okuhombolwa oku na yo okudimina okutambula ko oinakuwanifwa ihapu. Ombibeli oya popila mouwa omaunghulungu nomaukwatya amwe oo omukulukadi a pumbwa okukala e na opo a kwafele omushamane waye nokufila oshisho oukwaneumbo wavo. (Omayeletumbulo 31:10-31) Ovalumenhu novakainhu ovo hava tondokele mohombo inave lilongekida okutambula ko oinakuwanifwa oyo ya kwatelwa mo, ove lihole vo vene, molwaashi inava diladila kwaasho ve na oku ka ningila ovo tava ka ninga ookaume kavo kopahombo. Ndele oshinima sha fimanenena osho ovalikongi ve na okudimbuluka osho okukala ve lilongekida oku ka tula moilonga omafinamhango opakalunga mohombo.
16, 17. Ovo tave lilongekidile ohombo ove na okudilonga komafinamhango opamishangwa elipi?
16 Okulilongekidila ohombo okwa kwatela mo okudilonga kombinga yoinakuwanifwa oyo Kalunga a pa omushamane nomukulukadi. Omulumenhu oku na okushiiva kutya osha hala okutya shike okukala omutwe woukwaneumbo wopaKriste. Oshinakuwanifwa osho inashi hala okutya omulumenhu oku na okukala omukwanyanya. Ndele ponhele yaasho, oku na okuhopaenena Jesus monghedi omo ha longifa oukwamutwe waye. (Ovaefeso 5:23) Sha faafana, omukainhu Omukriste okwa pumbwa okushiiva onghandangala ya fimana oyo omukulukadi e na okudana mohombo. Mbela omukainhu ota ka dulika ngoo nehalo liwa ‘komhango yomulumenhu’ waye? (Ovaroma 7:2) Omukainhu oku li nale koshi yomhango yaJehova noyaKristus. (Ovagalati 6:2) Ndele ngeenge okwa hombolwa, oku na okuliufa komhango yomulumenhu, sha hala okutya, keenghonopangelo domushamane waye. Mbela omukainhu ota ka dula ngoo okukwafela omulumenhu ina wanenena nokuliyandja keenghonopangelo daye? Ngeenge omukainhu oku wete kutya ita ka dula okuninga ngaho, ke na okudimina okuhombolwa.
17 Kakele kaasho, ovalihomboli ove na okukala ve lilongekida okuliwanifila po eemhumbwe davo de likalekelwa. (Lesha Ovafilippi 2:4.) Paulus okwa shanga a ti: “Keshe womunye na kale yo e hole omukainhu waye mwene ngaashi e lihole ye mwene, ndele omukainhu na fimaneke omulumenhu waye.” Paulus okwa li a nwefwa mo kuKalunga a didilike kutya omulumenhu okwa pumbwa okukala e udite a fimanekwa komukainhu waye, nosho yo kutya omukainhu okwa pumbwa okukala e udite e holike komushamane waye. — Ovaefeso 5:21-33.
Pefimbo leendelafano, ovalikongi vahapu ohava kala ve na ongoleka
18. Omolwashike ovalikongi ve na okukala ve na elipangelo pefimbo leendelafano?
18 Osho twa kundafana metetekelo otashi ulike kutya eendelafano kali fi ashike efimbo lokulihafifa. Ndele oli li efimbo olo omulumenhu nomukainhu hava shiivafana kutya ove na okuungaungafana ngahelipi, nokutala ngeenge otava dulu okuhombola. Efimbo la tya ngaho oli li yo efimbo lokuulika elipangelo. Ovalikongi otashi dulika va kale ve na eamo lokukala va hala okuulikilafana ohole monghedi omo ovalihomboli hava ulikilafana ohole. Ndele nonande oshi li paushitwe kovalikongi okukala va hokwafana, ovalikongi ovo ve holafane shili otava ka henuka okuninga oshinima keshe osho tashi dulu okunyona po oupamhepo wovaholike vavo. (1 Ovatessaloniki 4:6) Onghee hano, ngeenge oto endelafana naumwe, kala u na elipangelo, noukwatya wa tya ngaho otau dulu oku ku etela ouwa monghalamwenyo yoye aishe, kutya nee owa hombola ile ino hombola.
OSHIKE TASHI DULU OKUKWAFELA OVALIHOMBOLI OPO OHOMBO YAVO I KALELELE?
19, 20. Etaleko lOvakriste li na sha nohombo ola yooloka ko ngahelipi kwaalo lovanhu vahapu mounyuni? Shi faneka.
19 Ngeenge ovalihomboli ova hala ohombo yavo i kalelele, ove na okukala va tokola okukala ovadiinini mohombo. Ohombo kai fi oshiningwanima shaxuuninwa monghalamwenyo, ndele oi li ehovelo, sha hala okutya, ehovelo lelongekido olo Jehova a tota po li kalelele. (Genesis 2:24) Shinyikifa oluhodi, ovanhu vahapu mounyuni hasho va tala ko ohombo ngaho. Momaputuko amwe, ovanhu ohava popi kutya ohombo oya fa “eengodi mbali da mangwa edita.” Otashi dulika inava didilika kutya efaneko olo otali holola nghee ovanhu vahapu hava tale ko ohombo. Omolwashike taku dulu okutiwa ngaho? Nonande edita longodi otali dulu okukala la pama, osho sha fimana oshosho kutya edita otali dulu okumangwa nosho yo okumangululwa noupu.
20 Ovanhu vahapu kunena ova tala ko ohombo i li oshinima shopakafimbo. Ohava hombolafana meendelelo tava diladila kutya otava wanifa po eemhumbwe davo, ndele ohava diladila yo kutya otava ka hengafana ngeenge opa holoka omaupyakadi mohombo. Ndele dimbuluka kutya Ombibeli oya longifa outumbulilo ongodi, tai faneke oukaume oo hau kala pokati kovanhu, ngaashi mohombo. Eengodi odo da li hadi longwa nelalakano lokushingifa eeshikepa odo hadi shingwa neefaila ohadi kala da pamenena, noihadi tatunuka, nokuli nonande oku kale oikungulu idjuu. Sha faafana, ohombo oya totwa po i kalelele. Dimbuluka kutya Jesus okwa ti: “Osho Kalunga e shi tula kumwe, inashi kufwa kumwe komunhu.” (Mateus 19:6) Ngeenge owa hombola ile wa hombolwa, ou na okukala u na etaleko la tya ngaho li na sha nohombo. Mbela okukala noudiinini mohombo otaku i ningifa i kale omutengi? Hasho nandenande!
21. Omushamane nomukulukadi ova pumbwa okukalafana noikala ilipi, noshike tashi dulu oku va kwafela va ninge ngaho?
21 Omushamane okwa pumbwa okukala e na etaleko liwa li na sha nomukulukadi waye, nosho yo omukulukadi okwa pumbwa okukala e na etaleko liwa li na sha nomushamane waye. Ngeenge keshe umwe okwa kendabala okukala ha tale komaukwatya mawa akaume kaye kopahombo nokoilonga yaye iwa, ohombo yavo otai ke va etela ehafo netalaleko. Mbela otashi shiiva ngoo komunhu okukala ha tale komaukwatya mawa akaume kaye kopahombo ina wanenena? Jehova oku shii kutya inatu wanenena, ndele nande ongaho, otu na elineekelo kutya oha didilike nokupandula omaukwatya etu mawa. Omupsalme umwe okwa pula a ti: “Omwene, ngenge to konenene omawii, Omwene, olyelye ta kala po?” (Epsalme 130:3) Sha faafana, ovalihomboli ova pumbwa okukala ve na etaleko liwa li na sha nookaume kavo kopahombo nosho yo oikala yokudiminafana po. — Lesha Ovakolossi 3:13.
22, 23. Abraham naSara ova tulila po ovalihomboli vokunena oshihopaenenwa shiwa shilipi?
22 Ngeenge ovalihomboli ova twikile okulididimikilafana oule womido, ohombo yavo otai dulu oku va etela ehafo linene nosho yo embilipalelo. Ombibeli oya popya shi na sha nohombo yaAbraham naSara eshi va li ovanamido, ovo va li yo va shakeneka omaupyakadi mohombo yavo. Diladila ashike kunghee Sara, oo tashi dulika a li e na omido 60 nasha, a li e udite eshi a li e na okufiya po eumbo lavo loudjeko moshilando sha punapala shedina Ur nokwa li e na oku ka kala momatwali onghalamwenyo yaye aishe. Ndele nande ongaho, okwa li a dulika koukwamutwe womushamane waye. E li omukwafi ta wapalele, okwa li a yambidida nefimaneko omatokolo aAbraham. Sara okwa li ha dulika shili tashi di komutima! Okwa li a popya Abraham e li omwene waye eshi e “liyola mwene.” (Genesis 18:12; 1 Petrus 3:6) Hano osha yela kutya okwa li yo ha fimaneke shili Abraham tashi di komutima.
23 Osho inashi hala okutya Abraham naSara ova li hava tu kumwe alushe moshinima keshe. Oshikando shimwe Sara okwa li a ninga eetepo olo la li la ‘ningifa Abraham omwenyo mwii.’ Ndele nande ongaho, Abraham okwa li a pwilikina nelininipiko kuSara, ngaashi Jehova a li e mu lombwela, naasho osha ka etela oukwaneumbo wavo omanangeko noupuna. (Genesis 21:9-13) Ovashamane novakulukadi kunena otava dulu okulihonga shihapu kovalihomboli ovo ovatilikalunga, kashi na nee mbudi kutya ova kala va hombola oule womido di fike peni.
24. Eehombo dilipi hadi fimanekifa Jehova Kalunga, nomolwashike?
24 Meongalo lopaKriste kunena omu na ovalihomboli vahapu va hafa. Ovakulukadi ohava fimaneke ovashamane vavo, novashamane ove hole ovakulukadi vavo nove va fimaneka, nova pitifa komesho okulonga ehalo laJehova. Ngeenge owa tokola okuhombola ile okuhombolwa, konga ile u dimine kaume kopahombo ta wapalele, lilongekidila nawa ohombo, kendabala okukala nohombo i na ombili noi na ohole, opo i kale tai fimanekifa Jehova Kalunga. Kungaho, ohombo yeni otai ke mu kwafela filufilu mu likaleke mohole yaKalunga.
^ okat. 11 Tala etukulwa etivali lembo Osho tashi dulu okukwafela oukwaneumbo u kale wa hafa shili, la nyanyangidwa kEendombwedi daJehova.
^ okat. 12 Ootatekulululwa vamwe ovadiinini vopefimbo lOmbibeli ova li va hombola ovakainhu vahapu. Eshi Jehova a li ta ungaunga nootatekulululwa ovo nosho yo Israel shopambelela, okwa li a efa va hombole ombada. Okwa li ha yukifa oinima i na sha neehombo odo, ndele haye a tota po ohombo ya tya ngaho. Ndele nande ongaho, Ovakriste ove shii kutya Jehova ina pitika vali ovanhu va hombole ombada mokati kovalongeli vaye. — Mateus 19:9; 1 Timoteus 3:2.
Lihonga shihapu
Pamekeni ohombo yeni mu kale mwa hafa
Longifeni eenghedi nhano mu tunge ohombo yeni i kale ya pama nomwa hafa.
‘Kaleni nokweenda mohole’
Ovakorinto votete ova popya eenghedi 14 omo hatu dulu okuulika ohole.


text:
Ovakulunhuongalo, ohamu tulumukifa ngoo ‘eemwenyo odo da loloka’?
Efiku limwe omumwameme umwe ina hombolwa wedina Angela * womido 30 nasha okwa li a tila eshi a uda kutya ovakulunhuongalo otave uya oku mu talela po. Okwa li te lipula kutya, mbela otave uya va lombwele nge shike? Angela okwa faulile okwoongala lwoikando yonhumba molwaashi okwa li a loloka eshi a dja koilonga yaye yokufila oshisho ovanamido. Kakele kaasho, ote lipula kombinga youkolele waina.
Ngeno oove nee to ka talela po Angela, ongahelipi to ke mu twa omukumo? Mbela oshike u na okuninga po tete fimbo ino ka talela po oo e na “omwenyo wa loloka”? — Jer. 31:25.
DILADILA SHI NA SHA NONGHALO YOMUMWAXO
Omafimbo amwe, atushe ohatu kala twa loloka omolwoilonga yokulikongela omboloto ile oinakuwanifwa yetu yopaKriste. Pashihopaenenwa, omuprofeti Daniel okwa li a “tyololoka” eshi a mona emoniko olo a li ehe udite ko. (Dan. 8:27) Kalunga okwa li a tuma kuye omweengeli Gabriel e mu yelifile emoniko olo nonokutya Jehova okwa uda omailikano aye. Omweengeli okwa li yo e mu lombwela kutya Jehova okwe mu tala ko e li omunhu “muwa unene.” (Dan. 9:21-23) Lwanima, omweengeli umwe vali okwa ka holokela Daniel nokwe mu twa omukumo neendjovo da hoololekeka. — Dan. 10:19.
Sha faafana, fimbo ino ka talela po omwiitaveli mukweni oo a loloka ile a teka omukumo, tete diladila manga kombinga yonghalo yaye. Mbela oku na omaupyakadi elipi? Ongahelipi omaupyakadi aye taa dulu oku mu teya omukumo? Oha ulike omaukwatya mawa elipi? Richard oo a kala omukulunhuongalo oule womido di dulife 20 okwa ti: “Ohandi yandje elitulemo komaukwatya mawa omumwatate.” Okwa weda ko ta ti: “Ngeenge onda konakona noukeka kombinga yonghalo yaye fimbo inandi ke mu talela po, ohashi kwafele nge ndi shiive nghee handi dulu oku mu pa etwomukumo olo a pumbwa.” Ngeenge otamu ka talela po omumwaxo nomukulunhuongalo mukweni, omolwashike itamu kundafana pamwe shi na sha nonghalo yaye?
KWAFELA OMUMWAXO A KALE A MANGULUKA
Oshi na oupu naave to dimine kutya omunhu oha kala a fya ohoni okuhololela vamwe omaliudo aye. Ongahelipi to dulu okukwafela omumwaxo a kale a manguluka? Ngeenge owa kala to limemesha nokupopya eendjovo diwa, otashi ka kwafela omumwaxo a kale a manguluka. Michael, oo a kala omukulunhuongalo oule womido di dulife 40, luhapu petalelepo laye oku hole okuhovela neendjovo ngaashi edi: “Ou wete, oufembanghenda umwe wa denga mbada wokukala omukulunhuongalo oo okutalela po ovamwaxo momaumbo avo noku va shiiva nawa. Onghee hano, onda kala nda teelela nodjuulufi okuuya ndi ku talele po nena.”
Otamu dulu okuhovela etalelepo leni neilikano. Omuyapostoli Paulus okwa li a divilika momailikano aye omaukwatya mawa ovamwaxe ngaashi eitavelo, ohole nosho yo elididimiko. (1 Tes. 1:2, 3) Ngeenge owa tumbula omaukwatya mawa omumwaxo meilikano, kungaho oto longekida omutima woye nosho yo waye opo mu dule oku ka hafela eenghundafana. Oshidjemo, eenghundafana deni otadi ka kala tadi tungu. Omukulunhuongalo umwe a pyokoka wedina Ray okwa ti kutya omafimbo amwe, atusheni ohatu dimbwa oinima iwa oyo hatu longo moilonga yaKalunga nohatu kala tu udite nawa ngeenge umwe okwe tu dimbulukifa oinima oyo.
VA TWA OMUKUMO TO LONGIFA OMBIBELI
Ngaashi Paulus, oto dulu okupa omumwaxo ‘eeshalinghenda dopamhepo’ mokukundafana naye nande ovelishe imwe mOmbibeli. (Rom. 1:11) Pashihopaenenwa, omumwatate oo a polimana otashi dulika a kale e udite a fa ehe na oshilonga. Oto dulu okulesha pamwe naye kombinga yomupsalme umwe oo a li e lifaafanifa ‘nekutu longaho li li momwifi.’ (Eps. 119:83, 176) Ngeenge owa yelifa pauxupi omushangwa oo, oto dulu okulombwela omumwaxo kutya ou na oushili kutya ina “dimbwa” oipango yaKalunga.
Sha faafana, mbela efaneko li na sha noshisilveri shimwe osho sha li sha kana itali dulu okukuma omumwameme oo a fiya po eongalo nokwa nghundipala pamhepo? (Luk. 15:8-10, NW) Oshisilveri osho sha li sha kana otashi dulika sha li oshitukulwa shokalyenge komofingo kondilo oko ka longwa moisilveri ihapu. Ngeenge owa yelifile omumwameme oo efaneko olo, otashi ke mu kwafela a mone kutya oku li oshitukulwa sha fimana sheongalo lopaKriste. Konima eshi mwa kundafana oshinima osho, oto dulu okukundafana naye kutya Jehova oku na ko nasha naye shi fike peni eli kamwe komoudjona vaye.
Luhapu ovaitaveli vakwetu ohava hafele okupopya kombinga yomishangwa odo va lesha. Onghee hano, ino kala ashike oove to popi. Konima eshi mwa lesha ovelishe yonhumba oyo ya yukila konghalo yavo, oto dulu okutofa mo oitwa ya fimana noku va pula va tye sha shi na sha nayo. Pashihopaenenwa, ngeenge omwa lesha 2 Ovakorinto 4:16, omukulunhuongalo ota dulu okupula omumwaxe ta ti, “Mbela naave owa li wa pamekwa kuJehova monghedi yonhumba?” Epulo la tya ngaho otali dulu okutwala meenghundafana odo tadi ke mu tunga amushe. — Rom. 1:12.
Oto dulu yo okutwa omukumo omumwaxo mokukundafana naye kombinga yaumwe oo a popiwa mOmbibeli oo a li monghalo ya yukila kuyaye. Ngeenge omunhu okwa polimana otashi dulika a kale e udite ngaashi Hanna ile Epafroditus ovo pomhito imwe navo vali va polimana, ndele nande ongaho, ova li ve na ondilo momesho aKalunga. (1 Sam. 1:9-11, 20; Fil. 2:25-30) Omolwashike itamu kundafana oihopaenenwa yonhumba yomOmbibeli ngeenge onghalo otai shi pitike?
TWIKILA OKUULIKA KUTYA OU NA KO NASHA NAVO
Konima eshi wa talela po ovamwaxo, twikila okuulika kutya ou na ko nasha shili navo. (Oil. 15:36) Konima eshi mwa mana okuninga etalelepo, oto dulu okuninga elongekido mu ka longe momapya pamwe naao mwa talela po. Omukulunhuongalo umwe a pyokoka wedina Bernard ngeenge a shakene nomumwatate ile nomumwameme oo a li a talela po, ohe mu pula nelungi ngeenge omayele oo e mu pele okwe mu kwafela ngoo. Ngeenge owa ulikile omumwaxo okunakonasha kwa tya ngaho, oto ka dula okumona ngeenge okwa pumbwa ekwafo la wedwa po ile hasho.
Ovamwatate novamwameme ova pumbwa okukala ve udite kutya otu na ko nasha navo, otu udite ko eenghalo davo notu va hole. (1 Tes. 5:11) Onghee hano, fimbo ino ka ninga etalelepo loufita, diladila manga kombinga yonghalo yomumwaxo. Ilikana yo shi na sha netalelepo olo. Hoolola omishangwa tadi wapalele odo to ka longifa. Opo nee, oto ka dula okumona omautumbulilo taa wapalele oo taa ka tulumukifa “omwenyo wa loloka.”
^ okat. 2 Edina olo halo lomunhu oo lelalela.


text:
‘Honge nge ndi ninge eshi we shi hokwa’
‘Honge nge, ndi ninge eshi we shi hokwa, osheshi Oove Kalunga kange.’ — EPS. 143:10.
1, 2. Okulonga ehalo laKalunga ohaku tu etele ouwa ulipi, noshike hatu lihongo kohamba David moshinima osho?
MBELA owa longifa ngoo nande onale okaalita ngeenge to i molweendo opo u tale kutya onhele oko wa hala okuya oya ama peni? Okulongifa okaalita ohaku kwafele omunhu a mone noupu ondjila oyo e na okuya nayo koima oko a yuka. Sha faafana, ngeenge otwa kala hatu konakona omifikamhango daKalunga mOmbibeli, otashi ke tu kwafela eshi hatu ningi omatokolo a fimana. Okukala tu na etaleko la fa lOmushiti olo la denga mbada, otashi ke tu kwafela tu ‘ende mondjila’ oyo ta hokwa. — Jes. 30:21.
2 David, ohamba yaIsrael shonale oya tula po oshihopaenenwa sha tongomana shokulonga alushe ehalo laKalunga monghalamwenyo yayo. Natu ka kundafaneni oiningwanima imwe yomonghalamwenyo yaDavid notu lihonge kuye, osheshi okwa kala alushe e lineekela Jehova Kalunga nomutima aushe. — 1 Eeh. 11:4.
DAVID OKWA LI A LENGA EDINA LAJEHOVA
3, 4. (a) Oshike sha li she linyengifa David a lwife Goljat? (b) David okwa li a tala ko ngahelipi edina laKalunga?
3 Natu ka kundafaneni shi na sha naashi David a li e na okutaalela Omufilisti Goljat, ofule moita. Oshike sha li she linyengifa omunyasha David a palamene omutongolume oo a li e lihomateka noku na hanga oule weemeta 3? (1 Sam. 17:4) Mbela ouladi waye? Ile pamwe eitavelo laye muKalunga? Omaukwatya oo avali okwa dana onghandangala ya fimanenena moku mu kwafela a katuke eenghatu noupenda. Ndele okukala a lenga Jehova nedina laYe linene oko unene kwa li kwe mu kwafela a kale e na ouladi wokupalamena omutongolume oo. David okwa li a pula a handuka a ti: “Omufilisti ou ina pita etanda, omushike ngeno, eshi ta sheke omatanga ovakwaita vaKalunga omunamwenyo?” — 1 Sam. 17:26.
4 Omunyasha David eshi a li a taalela Goljat, okwe mu lombwela ta ti: “Ove to uya kuame u neongamukonda neonga nomukonda, ndelenee ame handi uya kuove medina lOmwene womatanga ovakwaita, Kalunga komatanga Ovaisrael, ou we mu sheka.” (1 Sam. 17:45) Molwaashi David okwa li e lineekela muKalunga kashili, okwa dipaa Omufilisti ofule nokamanya oko a umba nokafuta. David okwa li alushe e lineekela muJehova nokwa li a lenga neenghono edina laYe linene monghalamwenyo yaye aishe, ndele hapomhito ashike oyo. Okwa li a ladipika Ovaisrael vakwao va ‘tumbaleke edina laKalunga liyapuki,’ ile tu tye, ve litangele edina laJehova liyapuki. — Lesha 1 Omafimbo 16:8-10.
5. Onghalo ilipi tashi dulika u shakeneke oyo tai dulu okufaafanifwa nomasheko aGoljat?
5 Mbela ou udite ngoo etumba eshi Jehova oye Kalunga koye? (Jer. 9:24) Oho linyenge ngahelipi ngeenge ovashiinda, ovanailonga pamwe naave, ovanafikola vakweni ile ovapambele tava popile Jehova mowii notava yolo Eendombwedi daye? Mbela oho popile ngoo Jehova nouladi ngeenge edina laye tali shekwa, we lineekela kutya ote ke ku yambidida? Oshoshili kutya ope na “efimbo lokumwena,” ndele inatu kala twa fya ohoni eshi tu li Eendombwedi daJehova novashikuli vaJesus. (Omuud. 3:1, 7; Mark. 8:38) Nonande otu na okukala tu na elungi nefimaneko eshi hatu ungaunga novanhu ovo ihava pwilikine ketumwalaka letu, inatu kaleni twa fa Ovaisrael ovo ‘va li va haluka nova tila unene’ eshi va uda Goljat te va sheke. (1 Sam. 17:11) Ndele ponhele yaasho, natu katukeni pandunge opo tu yapulife edina laJehova Kalunga. Otwa halelela okukwafela ovanhu va shiive Jehova Kalunga kutya oye lyelye lela. Ohatu longifa Eendjovo daye tu kwafele vamwe va mone kutya osha fimana okweehena popepi naKalunga. — Jak. 4:8.
6. Omolwashike David a li a hala okulwifa Goljat, noshike tu na okukala twa halelela okuninga?
6 Ehokololo laDavid naGoljat otali tu hongo oshilihongomwa shimwe vali sha fimanenena. Eshi David a li e uya konhele yolwoodi ta tondoka, okwa li a pula a ti: “Omulumenhu ou ta dipaa Omufilisti ou, ndee ta kombo po ohoni muIsrael, ota ka pewa shike?” Ovanhu ova li va nyamukula tava endulula eendjovo odo va li va popya nale va ti: ‘Ohamba tai ka yandja komulumenhu ou ta dipaa Goljat oupuna muhapu. Ndee tai mu pe omona wayo okakadona a ninge omwalikadi waye.’ (1 Sam. 17:25-27) Ashike David ka li te lipula unene nokupewa ondjabi. Opa li oshinima shimwe osho sha fimanenena kuye. David okwa li a hala okutumbalekifa Kalunga kashili. (Lesha 1 Samuel 17:46, 47.) Ongahelipi shi na sha nafye? Mbela otwa halelela okuliningila edina mokuliongelela omamona mahapu nokukala twa tumbala mounyuni? Kape na omalimbililo, otwa hala okukala twa fa David oo a imba a ti: “Hambeleleni Omwene pamwe naame; fye atusheni tu panduleni edina laye.” (Eps. 34:4) Natu kale twe lineekela muKalunga nokutumbalekifa edina laye ponhele yomadina etu vene. — Mat. 6:9.
7. Ongahelipi hatu dulu okupameka eitavelo letu olo tali tu kwafele tu dule okuungaunga naavo vehe na ohokwe metumwalaka olo hatu udifa?
7 Ouladi waDavid wokulwifa Goljat owa li tau pula a kale e lineekela muJehova nomutima aushe. Omunyasha David okwa li e na eitavelo la pama. Onghedi imwe omo a li a pameka eitavelo laye omokulineekela muKalunga filufilu eshi a li omufita. (1 Sam. 17:34-37) Nafye otwa pumbwa eitavelo la pama opo tu twikile okuudifa, naunene tuu ngeenge hatu shakeneke vamwe ovo inava hala okutambula ko etumwalaka letu. Ndele opo tu kale neitavelo la tya ngaho, otwa pumbwa okukala twe lineekela Jehova filufilu momalipyakidilo etu akeshe efiku. Pashihopaenenwa, ohatu dulu okuhovela eenghundafana kombinga yoshili yOmbibeli novanhu ovo tu li omutumba pamwe navo moyeendifo yaaveshe. Omolwashike itatu udifile yo ovo hatu shakeneke momapandavanda eshi hatu longo eumbo neumbo? — Oil. 20:20, 21.
DAVID OKWA LI HA EFELE OINIMA MOMAKE AJEHOVA
8, 9. David okwa li a ulika ngahelipi kutya okwa pitifa komesho ehalo laJehova, eshi a li ta ungaunga nohamba Saul?
8 Oshihopaenenwa vali shimwe osho tashi ulike kutya David okwa li a halelela okukala e lineekela muJehova oshi na sha nanghee a li a ungaunga naSaul, ohamba yotete yaIsrael. Omunandubo Saul okwa li a hala oku mu twila kumwe nekuma neonga lwoikando itatu, ashike David okwa li alushe ha yepa, noine mu shunifila nande owii washa. Lwanima, okwa ka ya Saul onhapo. (1 Sam. 18:7-11; 19:10) Okudja opo Saul okwa ka hoolola mOvaisrael ovalumenhu 3 000 ndele ta i navo a ka konge David mombuwa. (1 Sam. 24:3) Xuuninwa, Saul okwa ka ya mekololo omo mwa li David novakwaita vaye noineshinongela. David okwa li ta dulu okulongifa omhito oyo a dipae ohamba oyo ya kala ya hala oku mu dipaa. Kakele kaasho, Kalunga oye a li a hala David a ninge ohamba yaIsrael noku pingene po Saul. (1 Sam. 16:1, 13) Doshili, ngeno David okwa pwilikinine komayele ovakwaita vaye, ngeno ohamba oya dipawa ashike. Ndele okwa li e va lombwela a ti: “Omwene na amene nge, ndi ha ningile omuvaekwa wOmwene, omwene wange sha, ndi mu kume neke lange. Osheshi ye omuvaekwa wOmwene.” (Lesha 1 Samuel 24:5-8.) Saul okwa li natango e li ohamba oyo ya nangekwa po kuKalunga. David ka li a hala okunyeka Saul ouhamba molwaashi Jehova ka li e u mu kufa natango. Eshi David a li a teta ko okavando koshikutu Saul shokombada, okwa li a ulika kutya ina hala oku mu ningila owii washa. — 1 Sam. 24:12.
9 David okwa li natango a ulika kutya okwa fimaneka omuvaekwa waKalunga eshi a li a mona ohamba oshikando shaxuuninwa. Pomhito opo, okwa li a ya naAbisai konhele oko Saul a li a honga onhanda nova hanga a kofa. Nonande Abisai okwa li a fika pexulifodiladilo kutya Kalunga okwa yandja omutondi oo momake aDavid nokwa li a pula opo a twe Saul neonga, David ka li e mu pitika a ninge ngaho. (1 Sam. 26:8-11) Molwaashi David okwa kala alushe ha kongo ewiliko kuKalunga, ka li a ongaonga okukatuka metwokumwe nehalo laJehova nonande Abisai okwa li te mu ladipike a ninge shimwe shi lili.
10. Onghalo i li eshongo ilipi tashi dulika tu shakeneke pauhandimwe, noshike tashi ke tu kwafela tu pondole?
10 Nafye otashi dulika tu shakeneke onghalo omo vamwe va hala tu ninge osho tava diladila kutya osho sha denga mbada ponhele yoku tu yambidida tu longe ehalo laJehova. Ngaashi Abisai, vamwe otashi dulika nokuli ve tu ladipike tu katuke eenghatu donhumba nopehe na okukonakona kutya ehalo laKalunga olilipi moshinima sha tya ngaho. Opo tu pondole meenghalo da tya ngaho, otu na okukala tu shii kutya Jehova okwa tala ko ngahelipi oshinima sha tya ngaho nokukala twa tokola toko okukanyatela ketaleko laye.
11. Oshike we lihonga kuDavid shi na sha nokupitifa alushe komesho ehalo laKalunga?
11 David okwa li a ilikana kuJehova Kalunga a ti: ‘Honge nge, ndi ninge eshi we shi hokwa.’ (Lesha Epsalme 143:5, 8, 10.) Ponhele yokulineekela meendunge daye mwene ile okupwilikina kuvamwe, David okwa li a halelela okuhongwa kuKalunga. Okwa li ha ‘shipulula oilonga aishe yaKalunga nokushipaashipa okulonga kwaye akushe.’ Nafye ohatu dulu okushiiva ehalo laKalunga mokukonakona Ombibeli nokudilonga komahokololo mahapu opaMbibeli e na sha nanghee Jehova ha ungaunga novanhu.
DAVID OKWA LI HA TULA MOILONGA OMAFINAMHANGO
12, 13. Omolwashike David a li a tilashi omeva oo a etelwa kovakwaita vaye vatatu?
12 Oshiwa yo okulandula oshihopaenenwa shaDavid oo a li ha tula moilonga omafinamhango oo a kwatelwa mOmhango nokwa li a halelela okukala metwokumwe nao. Natu ka konakoneni kutya oshike sha li sha ningwa po eshi David a li a halelela ‘omeva okunwa omondungu oyo ya li poshivelo shaBetlehem.’ Ovakwaita vaye vatatu ova li va panukila moshilando osho sha li shi yadi Ovafilisti pefimbo opo nokuteka omeva. Ashike ‘David ka li a hala oku a nwa, ndele te a tileshi koshipala shOmwene.’ Omolwashike mbela? Okwa ti: ‘Kalunga kange na amene nge, ndihe shi ninge! Ndi nwe ngeno ohonde yovalumenhu ava? Vo va kaa talele ko mokweekelashi eemwenyo davo.’ — 1 Omaf. 11:15-19.
13 David okwa li e lihonga mOmhango kutya ohonde kai na okuliwa ndele oi na okutilwashi koshipala shaJehova. Okwa li yo e udite ko kutya omolwashike osho shi na okuningwa. David okwa li e shii kutya ‘omwenyo wombelela ou li mohonde.’ Ndele osho a li a tilashi omeva, hahonde. Omolwashike a li a anya okunwa omeva oo? Okwa li a ninga ngaho molwaashi okwa li e lihonga efinamhango momhango li na sha nohonde. David okwa li a tala ko omeva oo e na ondilo ngaashi ashike ohonde yovalumenhu ovo vatatu. Onghee hano, kasha li sha yuka kuye okunwa omeva oo. Ponhele yoku a nwa, okwa li a tokola oku a tilashi. — Lev. 17:11; Deut. 12:23, 24.
14. Oshike sha li sha kwafela David a kale e na etaleko la fa laJehova?
14 David okwa li ha kendabala okudulika nomutima aushe komhango yaKalunga. Okwa imba ta ti: “Kalunga kange, okuwanifa ehalo loye, osho otashi nyakula nge, nomhango yoye oyo ya nyolelwa moule womwenyo wange.” (Eps. 40:9) David okwa li ha konakona omhango yaKalunga nokwa li ha dilonga moule shi na sha nayo. Okwa li e na elineekelo kutya otashi ke mu etela ouwa ngeenge okwa dulika koipango yaJehova. Oshidjemo, ka li ashike he lipula unene naasho sha shangwa mOmhango yaMoses, ndele okwa li yo he lipula nomafinamhango oo a kwatelwa mo. Ngeenge hatu konakona Ombibeli, oshi li pandunge okudilonga kwaasho hatu lesha noku shi tuvikila momitima detu opo tu kale tu shii osho tashi hafifa Jehova.
15. Ongahelipi Salomo a li a dopa okuulika kutya okwa fimaneka Omhango yaKalunga?
15 Omona waDavid Salomo okwa li a hokiwa neenghono kuJehova Kalunga. Ndele mokweendela ko kwefimbo, Salomo okwa li a dopa okuulika kutya okwa fimaneka Omhango yaKalunga. Ka li a dulika koshipango shaJehova osho kutya ohamba yOvaisrael kai na ‘okulikongela ovalikadi vahapu.’ (Deut. 17:17) Salomo okwa li a hombola ovakainhu vahapu ovanailongo. Eshi a kulupa, “ovalikadi vaye va hongaula omutima waye okushikula ookalunga vamwe.” Kashi na nee mbudi kutya okwa li ta tomhafana ngahelipi, ‘Salomo okwa li a ninga osho inashi wapala momesho Omwene, ndele ina diinina okushikula Omwene ngaashi xe David.’ (1 Eeh. 11:1-6) Inashi fimana tuu okudulika keemhango nokomafinamhango oo e li mEendjovo daKalunga! Pashihopaenenwa, osho osha fimanenena ngeenge umwe ta diladila oku ya mohombo.
16. Ongahelipi okuuda ko nawa oshipango shokuhombola ashike “mOmwene” taku dulu okukwafela ovo tava lalakanene ohombo?
16 Ngeenge omunhu ehe fi omwiitaveli ta kendabala oku ku kokela moihole, oho linyenge ngahelipi? Mbela oho katuka monghedi oyo tai ulike kutya oho tale ko oinima ngaashi David ile ongaashi Salomo? Ovalongelikalunga vashili ova lombwelwa va hombole ashike “mOmwene.” (1 Kor. 7:39) Ngeenge Omukriste okwa hala oku ya mohombo, oku na ashike okuhombola ile okuhombolwa komwiitaveli mukwao. Ngeenge otu udite ko nawa oshiteelelwa osho shopamishangwa, itatu ka anya ashike okuhombola nomunhu oo ehe fi omwiitaveli, ndele ohatu ka henuka yo omunhu oo ta kendabala oku tu kokela moihole.
17. Oshike tashi ke tu kwafela tu henuke okuyulwa komwiyo wokutala omafano oipala?
17 Oshihopaenenwa shaDavid shokukonga nomutima aushe ewiliko laKalunga otashi tu kwafele yo tu kondjife eyeleko lokutala omafano oipala. Lesha omishangwa tadi landula, diladila kombinga yomafinamhango oo e li mo nokukendabala okutala kutya ehalo laJehova olilipi moshinima osho. (Lesha Epsalme 119:37; Mateus 5:28, 29; Ovakolossi 3:5.) Okudilonga komifikamhango daye da denga mbada otaku ke tu kwafela tuha yulwe komwiyo wokutala omafano oipala.
KENDABALA ALUSHE U KALE HO TALE KO OINIMA NGAASHI JEHOVA
18, 19. (a) Oshike sha li sha kwafela David a kale a hokiwa kuKalunga nonande ka li a wanenena? (b) Owa tokola toko okuninga shike?
18 Nonande David oku li oshihopaenenwa shiwa meenghedi dihapu, okwa li a nyona lwoikando omanyono a kwatwa moiti. (2 Sam. 11:2-4, 14, 15, 22-27; 1 Omaf. 21:1, 7) Ndele okwa li a ulika monghalamwenyo yaye aishe kutya okwe livela ombedi omolwomanyono aye. Okwa li a enda pamwe naKalunga “nomutima aushe nomouyuki,” ile tu tye, moudiinini womutima waye. (1 Eeh. 9:4) Omolwashike hatu dulu okutya ngaho? Omolwaashi David okwa li ha kendabala a katuke metwokumwe nehalo laJehova.
19 Nonande inatu wanenena, ohatu dulu okukala twa hokiwa kuJehova. Tu na oushili oo momadiladilo, natu konakoneni Eendjovo daKalunga noukeka, hatu dilonga moule kwaasho hatu lihongo mo nokukatuka pandunge she likolelela kwaasho twa tuvikila momitima detu. Kungaho, ohatu ka dula okwiilikana kuJehova ngaashi omupsalme oo a pula nelininipiko a ti: ‘Honge nge, ndi ninge eshi we shi hokwa.’


text:
OSHIPALANYOLE SHOKOMBADA | EPANGELO OLO LIHE NA OULINGILINGI
Oulingilingi oo u li momapangelo
Outumbulilo oulingilingi womapangelo owa yelifwa kutya okulongifa nai eenghonopangelo omolwokuliholamwene. Okulongifa nai eenghonopangelo kwa tya ngaho, okwa kala ko nale mondjokonona yovanhu. Pashihopaenenwa, Ombibeli oya popya omhango oyo ya kelela okutambula ombubo momhangu, osho tashi ulike kutya oulingilingi owa kala u shiivike nawa omido di dulife po 3 500 lwaapo da pita. (Exodus 23:8) Oulingilingi owa kwatela mo shihapu shihe fi ashike okutambula ombubo. Ovanambelewa vomapangelo ovo va nyonauka omafimbo amwe ohava vake po oinima mwa kwatelwa oimaliwa nokulongifa nai omayakulo oo inava pitikilwa. Omolweendodo davo, ohava ningile yo oukombuda ookaume novapambele vavo ouwa.
Nonande momahangano opanhu na mo omu na oulingilingi, momapangelo omo unene wa duka. Olaporta yomo 2013 yedina Global Corruption Barometer ya nyanyangidwa kehangano ledina Transparency International oya popya kutya ovanhu mounyuni aushe ova dimina kutya omahangano oo haa ningi unene oulingilingi eengudu dopapolitika, ovapolifi, ovanambelewa vepangelo, ovatotimhango novapanguli. Natu ka taleni keelaporta dimwe odo da divilika oupyakadi oo.
AFRIKA: Mo 2013, ovanambelewa vepangelo 22 000 moSouth Africa ova li va pangulwa shi na sha noulingilingi.
AMERIKA LOKOLUKADI: Mo 2012, ovanhu 25 moBrazil ova li va monika ondjo omolwokulongifa nai oimaliwa yepangelo va fute ovanhu opo ve va yambidide papolotika. Mwaavo va monika ondjo omwa li omulumenhu oo a fimanenena oo a li pondodo onhivali moshilongo, omunambelewa waao a li nale omupangeli woshilongo.
ASIA: MoSeoul osho shi li muKorea wOkolukadi, ovanhu 502 ova li va fila metungo leefitola (mefilitsa) olo la li la wa po mo 1995. Ovakonakoni ova mona kutya ovanambelewa vodoolopa ova li va pewa ombubo opo va pitike oovene veetendela va longife okaungulita kehe na ongushu nova teye po eemhango di na sha neameno.
EUROPA: Omunambelewa wEhangano lOikwameni yomOshilongo, Cecilia Malmström okwa ti: “Okuhapupala kwoulingilingi muEuropa oshinima shikumwifa.” Okwa ti yo, “Epangelo inali tokola toko okukufa po odjo youlingilingi.”
Oshidjuu neenghono kovanhu okukufa mo oulingilingi oo u li momapangelo. Omuprofesa Susan Rose-Ackerman, omunawino moinima i na sha nokukondjifa oulingilingi okwa ti kutya opo onghalo i xwepopale, ope na okuningwa ‘omalunduluko manene monghedi oyo epangelo hali ungaunga noinima.’ Nonande onghalo otai monika ya fa ihe na eteelelo lasha, Ombibeli otai ulike kutya omalunduluko manene otaa dulu notaa ka ningwa shili.


text:
Elisa okwa li a mona omatemba omundilo — mbela naave owe a mona?
Ohamba yOvasiria (Ovaarami) oya li tai kongo omuprofeti waKalunga Elisa i mu kwate po noya li ya uda kutya oku li moshilando shaDotan osho sha li shi na ohotekuma. Opo nee, oya li ya tuma ovakwaita vayo oufiku ve li keenghambe nosho yo momatemba oita va ye koshilando osho. Eshi kwa ka sha, etangakwaita layo ola li la kondeka oshilando osho. — 2 Eeh. 6:13, 14.
Eshi omupiya waElisa a ka penduka ndele ta i pondje, okwa li a mona etangakwaita olo le uya okukwata po omuprofeti oo. Okwa ingida ta ti: “Akutu omwene wange, ohatu ka ninga ngahelipi?” Elisa okwa ti: “Ino tila. Osheshi ava ve li pufye ovahapu, ve dule venya ve li puvo.” Opo nee omuprofeti Elisa okwa ilikana ta ti: “Omwene, pashukifa omesho aye, opo a mone ko.” Ehokololo ola twikila tali ti: “Nomwene okwa pashukifa omesho omupiya waye, ndee ta mono ko, ndele divadiva, omhunda aishe i yadi eenghambe nomatemba omundilo, a dingilila Elisa.” (2 Eeh. 6:15-17) Oshike hatu lihongo moshiningwanima osho nosho yo ikwao imwe oyo ya ningwa mokukalamwenyo kwaElisa?
Elisa okwa li a ngungumana nokuli nonande okwa li a kondekelwa ketangakwaita laSiria molwaashi okwa li e lineekela muJehova nokwa li e wete kutya ote mu amene. Kunena inatu teelela Jehova e tu longele oikumwifilonga, ashike otwe shi didilika mo kutya ota amene oshiwana shaye shi li ongudu. Nafye otwa fa ashike twa dingililwa keenghambe nokomatemba omundilo. Ngeenge otu na eitavelo kutya Jehova ota amene oshiwana shaye nokukala twe mu lineekela alushe, ohatu ka kala twa amenwa note ke tu nangeka noupuna. (Eps. 4:9) Natu ka kundafaneni shi na sha nanghee hatu dulu okumona ouwa moiningwanima ikwao oyo ya ningwa monghalamwenyo yaElisa.
ELISA A NINGA OMUYAKULI WA-ELIA
Pomhito imwe, ofimbo Elisa a li ta pulula, omuprofeti Elia okwe uya kuye ndele te mu ekele oshikutu shaye shokombada. Elisa okwa li e shii kutya osho osha hala okutya ngahelipi. Okwa li a ninga oshivilo opo a lekele xe naina ndele ta i a ka ninge omuyakuli waElia. (1 Eeh. 19:16, 19-21) Molwaashi Elisa okwa li a tokola toko okulongela Kalunga ngaashi ta dulu, Jehova okwa kala te mu longifa nolwanima okwa ka ninga omuprofeti ponhele yaElia.
Elisa okwa kala omuyakuli waElia oule womido 6 lwaapo. Pefimbo opo, Elisa oye a li ha ‘tile omeva komake aElia.’ (2 Eeh. 3:11) Monale, ovanhu kava li hava lifa eefoloko, eembete ile oinima imwe vali, ndele ova li ashike hava li neenyala. Konima yokulya, omupiya okwa li ha tile omwene waye omeva komake opo e likoshe. Onghee hano, oilonga imwe oyo Elisa a li ha longo oya li tai monika ya fa yanafangwa. Ndele nande ongaho, okwa li eshi tala ko shi li oufembanghenda okukala omuyakuli waElia.
Kunena, Ovakriste vahapu navo ohava i moilonga yefimbo li yadi i lili noku lili. Osho ohave shi ningi molwaashi ove na eitavelo nova hala okulongela Jehova ngaashi tava dulu. Oinakuwanifwa imwe ohai va pula va fiye po omaumbo avo va ka longe koBetel, moilonga yokutunga nosho yo imwe vali oyo vamwe tashi dulika ve i tale ko ya fa yanafangwa. Ndele molwaashi Jehova okwa lenga neenghono oilonga ya tya ngaho, kape na Omukriste e na oku i tala ko yanafangwa ile idinifa. — Heb. 6:10.
ELISA OKWA LI A DIININA OSHILONGA SHAYE
Ofimbo Kalunga ina ‘kufa po Elia momhepo e mu twale keulu,’ okwa li a tuma omuprofeti oo a ye kuBetel tadi kuGilgal. Elia okwa li a lombwela Elisa a fyaale po, ashike Elisa okwe mu nyamukula ta ti: “Ito fii nge po.” Fimbo ve li mondjila, Elia okwa li vali a ladipika Elisa lwoikando ivali a fyaale po, ndele Elisa okwa li a dika eenyala medu. (2 Eeh. 2:1-6) Elisa okwa li a tokola toko okukala naElia, ngaashi Rut a li ina hala okufiya po Naomi. (Rut 1:8, 16, 17) Omolwashike mbela? Omolwaashi Elisa okwa li a lenga oshinakuwanifwa osho a pewa kuKalunga shokuyakula Elia.
Elisa okwe tu tulila po oshihopaenenwa shiwa. Ngeenge otwa pewa oinakuwanifwa yonhumba mehangano laKalunga, ohatu ka kala twe i lenga neenghono ngeenge otu shii kutya ohatu longele Jehova. Katu na vali apa hatu ka hanga oufembanghenda munene u fike opo. — Eps. 65:5; 84:11.
“INDILE NGE NDI KU NINGILE OUWA WASHA”
Ofimbo ve li molweendo, Elia okwa pula Elisa ta ti: “Indile nge ndi ku ningile ouwa washa, fimbo inandi kufwa po puove.” Ngaashi Salomo a li a ninga omido da tetekela, Elisa okwa li a pula a pewe ‘omhepo yomuElia luvali’ opo i mu kwafele a longele Jehova ngaashi ta dulu. (1 Eeh. 3:5, 9; 2 Eeh. 2:9) MuIsrael shonale, okaana kokamati koshiveli okwa li haka pewa oitukulwa ivali yefyuululo. (Deut. 21:15-17) Onghee hano, Elisa okwa li a hala oye a pewe efyuululo lopamhepo laElia. Kakele kaasho, Elisa okwa li a hala okukala e na ouladi ngaashi Elia, oo a li a “kondjela nouladi Omwene.” — 1 Eeh. 19:13, 14.
Elia okwa li e linyenga ngahelipi keindilo lomupiya waye? Okwa ti: “Ope noudjuu okuwanifa eindilo loye. Ndelenee ngenge to mono nhumbi ame handi kufwa po puove, lo otali ka wanifwa. Ndelenee ngenge ito mono nge, lo itali ka wanifwa.” (2 Eeh. 2:10) Enyamukulo laElia oli na omaityo opavali. Lotete, Kalunga oye aeke a li ta dulu okuufa kutya Elisa ota ka pewa osho a indila ile hasho. Oshitivali, opo Elisa a wanifilwe eindilo laye, okwa li e na okukala a tokola toko okukala naElia, kashi na nee mbudi kutya otashi pula shike.
OSHO ELISA A LI A MONA
Kalunga okwa li a tala ko ngahelipi eindilo laElisa lokupewa oitukulwa ivali yomhepo yaElia? Ombibeli oya ti: ‘Eshi tava ende tava kundafana, tala, divadiva omatemba omundilo neenghambe domundilo da holoka ndele de va tukaula kumwe. Ndele Elia okwa ya keulu momhepo inene. Elisa okwa li e shi mona.’ * Kungaho, Jehova okwa li a nyamukula eindilo laElisa. Elisa okwa li a mona Elia eshi ta kufwa po puye, a li a pewa oitukulwa ivali yomhepo yaElia nokwa li a ninga omuprofeti ponhele yaElia. — 2 Eeh. 2:11-14.
Elisa okwa li a toola po oshikutu shokombada shaElia osho sha li sha wila pedu ndele te shi djala. Oshikutu osho osha li euliko kutya Elisa okwa ninga omuprofeti waKalunga. Shimwe vali, oshikumwifilonga osho Elisa a ka longa shi na sha nokutukula pokati omeva Omulonga waJordan nasho osha li yo euliko kutya okwa ninga omuprofeti.
Nopehe na omalimbililo, Elisa ka li a dimbwa nandenande osho a li a mona eshi Elia a yelulwa po komhepo. Kakele kaasho, osha li shikumwifi okumona etemba loita lomundilo neenghambe domundilo. Oinima ya tya ngaho oya li euliko kutya Jehova okwa pa Elisa osho a li a indila. Ngeenge Jehova ta nyamukula omailikano etu, ihatu mono emoniko letemba loita la tema omundilo neenghambe domundilo. Ndele ope na oumbangi wa yela oo tau ulike kutya Kalunga ote tu kwafele neenghono daye dinene opo tu dule okulonga ehalo laye. Ngeenge otu wete kutya Jehova ota nangeke noupuna oshitukulwa shehangano laye shokombada yedu, kungaho otwa fa ashike tu wete etemba linenenene tali ende. — Hes. 10:9-13.
Elisa okwa li e na oimoniwa ihapu oyo ya li ye mu tomha kutya Jehova oku na eenghono dinenenene. Omhepo iyapuki yaKalunga oya li ye mu kwafela a longe oikumwifilonga 16, oyo i dule lwomapa avali oyo ya li ya longwa kuElia. * Oshikando oshitivali osho Elisa a ka mona eenghambe nomatemba oita omundilo osheshi a li a kondekelwa muDotan kovatondi vaye, ngaashi sha hokololwa pehovelo loshitukulwa eshi.
ELISA OKWA LI E LINEEKELA MUJEHOVA
Elisa okwa kala a ngungumana nokuli nonande okwa li a dingililwa kovatondi vaye eshi a li muDotan. Omolwashike mbela? Omolwaashi okwa li e na eitavelo la kola muJehova. Nafye otwa pumbwa eitavelo la tya ngaho. Onghee hano, natu puleni Kalunga e tu pe omhepo iyapuki opo tu kale tu na eitavelo nosho yo omaukwatya makwao oiimati yomhepo. — Luk. 11:13; Gal. 5:22.
Oshiningwanima shopuDotan osha li yo sha pa Elisa etomheno la kola lokukala e lineekela muJehova nomomatangakwaita ovaengeli vaye. Omuprofeti Elisa okwa li a mona kutya Kalunga okwa tuma ovaengeli vaye va kondekele oshilando osho nove mu amene kovatondi vaye. Kalunga okwa li a xupifa Elisa nomupiya waye pashikumwifilonga, eshi a twikifa omesho ovatondi vaye. (2 Eeh. 6:17-23) Ndele pefimbo olo lidjuu, Elisa okwa kala a itavela nokwe lineekela filufilu muJehova, ngaashi e shi ninga nomeenghalo dimwe vali.
Natu kaleni twe lineekela muJehova Kalunga ngaashi Elisa. (Omayel. 3:5, 6) Ngeenge otwa ningi ngaho, ‘Kalunga ote ke tu fila onghenda, note ke tu punika.’ (Eps. 67:2) Oshoshili kutya inatu dingililwa paulelalela komatemba omundilo nokeenghambe. Ashike pefimbo ‘loudjuu munene,’ Jehova ote ke tu amena tu li oumwainafana womounyuni aushe. (Mat. 24:21; Eh. 7:9, 14) Ndele fimbo twa teelela efimbo olo, natu dimbulukeni alushe kutya “Kalunga oye ouhondameno wetu.” — Eps. 62:9.
^ okat. 16 Elia ka li a ya meulu omo hamu kala Jehova novaengeli vaye. Tala Oshungonangelo 1 Oktoba 1997, epandja 12.
^ okat. 19 Tala Oshungonangelo 1 Oktoba 2005, epandja 20.